title: 2008/969/EK,Euratom: Komisijas Lēmums ( 2008. gada 16. decembris ) par agrās brīdināšanas sistēmu Komisijas kredītrīkotāju un izpildaģentūru vajadzībām

text:
               20.12.2008

               LV

               Eiropas Savienības Oficiālais Vēstnesis

               L 344/125

      KOMISIJAS LĒMUMS

   (2008. gada 16. decembris)
   par agrās brīdināšanas sistēmu Komisijas kredītrīkotāju un izpildaģentūru vajadzībām
   (2008/969/EK, Euratom)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Atomenerģijas kopienas dibināšanas līgumu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (1),
   ņemot vērā Padomes 2008. gada 18. februāra Regulu (EK) Nr. 215/2008 par Finanšu regulu, ko piemēro 10. Eiropas Attīstības fondam (2),
   tā kā:

               (1)

               Komisijai, kas ir atbildīga par Eiropas Savienības vispārējā budžeta izpildi un jebkura cita Kopienu pārvaldītā fonda izlietojumu, pienācīgi ņemot vērā pareizas finanšu pārvaldības principu, ir pienākums apkarot krāpšanu un citādas nelikumīgas darbības, kas ietekmē Kopienu finanšu intereses.

               (2)

               Šobrīd spēkā esošais Komisijas lēmums par agrās brīdināšanas sistēmu (ABS) būtu jāaizstāj ar šo lēmumu, ņemot vērā grozījumus 93.–96. pantā Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (turpmāk “Finanšu regula”), un attiecīgajos noteikumos Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, un ņemot vērā Eiropas datu aizsardzības uzraudzītāja ieteikumus (3).

               (3)

               Ar Komisijas 2008. gada 17. decembra Regulu (EK, Euratom) 1302/2008 (4) par izslēgšanas gadījumu centrālo datubāzi izveido datubāzi, kas satur attiecīgos datus par trešām personām, uz kurām attiecas izslēgšana no dalības dotāciju un iepirkuma procedūrās, un nodrošina iestādēm, tostarp Finanšu regulas 1. panta 2. punktā uzskaitītajām iestādēm, izpildaģentūrām, Finanšu regulas 185. pantā minētajām Kopienas struktūrām, kā arī dalībvalstu un trešo valstu iestādēm, starptautiskām organizācijām un citām struktūrām, kas piedalās budžeta izpildē, piekļuvi šai datubāzei.

               (4)

               ABS mērķis ir nodrošināt Komisijā un tās izpildaģentūrās ierobežotas pieejamības informācijas apriti par trešām personām, kas varētu radīt draudus Kopienu finanšu interesēm un reputācijai vai kādam citam Kopienu pārvaldītam fondam.

               (5)

               Ņemot vērā to, ka izpildaģentūrām ir Komisijas deleģētā kredītrīkotāja statuss darbības apropriāciju izlietojuma nolūkos, tām būtu jānodrošina piekļuve ABS tādā pašā veidā, kādā tā ir nodrošināta Komisijas dienestiem administratīvo un darbības apropriāciju pārvaldības nolūkos.

               (6)

               Eiropas Birojam krāpšanas apkarošanai (OLAF) būtu jābūt piekļuvei ABS, lai tas varētu veikt savus regulatīvos izmeklēšanas uzdevumus un izlūkošanas un krāpšanas novēršanas darbības saskaņā ar 1. panta 2. punktu Eiropas Parlamenta un Padomes 1999. gada 25. maija Regulu (EK) Nr. 1073/1999 par izmeklēšanu, ko veic Eiropas Birojs krāpšanas apkarošanai (OLAF) (5), un Padomes 1999. gada 25. maija Regulā (Euratom) Nr. 1074/1999 par izmeklēšanu, ko veicis Eiropas Birojs krāpšanas apkarošanai (OLAF) (6).

               (7)

               Grāmatvedim būtu jānodrošina ABS administrēšana. Atbildīgajam kredītrīkotājam, OLAF un Iekšējās revīzijas dienestam (IRD) būtu jābūt atbildīgiem par brīdinājumu ievades, modificēšanas vai izņemšanas pieprasījumiem. Lai saglabātu pietiekamu kontroles līmeni, šādi pieprasījumi būtu jāiesniedz attiecīgā hierarhijas līmenī.

               (8)

               Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (7) paredz, ka Komisijai, veicot personas datu apstrādi, jāievēro likumīgās apstrādei izvirzītās prasības un minētajā regulā noteiktās prasības attiecībā uz datu nosūtīšanu un ka šādai datu apstrādei piemēro iepriekšēju pārbaudi, ko veic Eiropas datu aizsardzības uzraudzītājs pēc Komisijas datu aizsardzības inspektora paziņojuma saņemšanas.

               (9)

               Datu aizsardzības noteikumos būtu jānosaka to personu tiesības, kuru dati ir vai varētu tikt iekļauti ABS saskaņā ar Eiropas datu aizsardzības uzraudzītāja atzinumu. Attiecībā uz ABS iekļautajiem datiem, piemērojot tiesības tikt informētam, trešās personas, kas ir trešās personas un bauda plašākas datu aizsardzības tiesības, būtu jānošķir no juridiskām personām.

               (10)

               Atsevišķām datu aizsardzības tiesībām piemēro Regulas (EK) Nr. 45/2001 20. pantā noteiktos izņēmumus, izskatot katru konkrēto gadījumu atsevišķi un piemērojot šos izņēmumus uz laiku. Par šo izņēmumu piemērošanu atbild tikai un vienīgi dienests, kas atbildīgs par datu ievades, modificēšanas, tostarp izlabošanas, pieprasīšanu vai attiecīgu datu izņemšanu.

               (11)

               Ņemot vērā to, ka izslēgšana saskaņā ar Finanšu regulas 94. pantu attiecas uz noteiktām iepirkumu/dotāciju procedūrām, šos brīdinājumus nevajadzētu iekļaut līmenī W5, bet jaunā kategorijā, proti, kategorijā W1d, turpretim W5 brīdinājumiem būtu jānorāda vienīgi uz izslēgšanas gadījumiem attiecībā uz visām iepirkumu/dotāciju procedūrām.

               (12)

               Lai aizsargātu Kopienu finanšu intereses, atbildīgais deleģētais kredītrīkotājs līdz Komisijas lēmuma par Finanšu regulas 96. panta piemērošanu pieņemšanai pieprasa izslēgšanas brīdinājuma pagaidu reģistrēšanu, ja trešās personas rīcība ir novedusi arī pie smaga pārkāpuma saistībā ar profesionālo darbību Finanšu regulas 93. panta 1. punkta c) apakšpunkta nozīmē, lai nepieļautu līgumu vai dotāciju piešķiršanu trešai personai soda noteikšanas procedūras laikā.

               (13)

               Komisijai jāievēro dažādas Padomes regulas, ar kurām īsteno kopējās nostājas, kas pieņemtas, pamatojoties uz 15. pantu Līgumā par Eiropas Savienību (kopējā ārpolitika un drošības politika – KĀDP), un saskaņā ar kurām ir aizliegts tieši vai netieši darīt pieejamus jebkādus līdzekļus vai saimnieciskos resursus norādītajām fiziskām vai juridiskām personām, grupām vai organizācijām vai darīt tos pieejamus to labā,

         IR NOLĒMUSI ŠĀDI.
   1.   IEDAĻA
   VISPĀRĪGI NOTEIKUMI
   1. pants
   Priekšmets
   Ar šo lēmumu izveido Komisijas agrās brīdināšanas sistēmu (turpmāk – “ABS”) attiecībā uz Eiropas Savienības vispārējā budžeta izpildi un jebkura cita Kopienu pārvaldītā fonda izlietojumu.
   2. pants
   Definīcijas
   Šajā lēmumā piemēro šādas definīcijas:

               —

               “trešās personas” ir kandidāti, pretendenti, darbuzņēmēji, piegādātāji, pakalpojumu sniedzēji un to attiecīgie apakšuzņēmēji, kā arī dotāciju pieteikumu iesniedzēji, dotāciju saņēmēji, dotāciju saņēmēju darbuzņēmēji un subjekti, kas saņem Kopienas dotācijas saņēmēja finansiālo palīdzību saskaņā ar Finanšu regulas 120. pantu,

               —

               “atbildīgais deleģētais kredītrīkotājs” ir Komisijas deleģēts kredītrīkotājs Finanšu regulas 59. panta nozīmē, kas ir atbildīgs saskaņā ar Eiropas Kopienu vispārējā budžeta (turpmāk – “budžets”) izpildes iekšējiem noteikumiem, tostarp izpildaģentūru direktori, un tālākdeleģētais kredītrīkotājs Finanšu regulas 59. panta nozīmē, kas pilda direktora amatpienākumus.

         3. pants
   ABS brīdinājumi
   1.   ABS brīdinājumi ietver šādus datus:

               a)

               informācija, kas ļauj identificēt trešās personas, kuras rada draudus Kopienu finanšu interesēm un reputācijai vai kādam citam Kopienu pārvaldītam fondam, jo tās ir vai tiek turētas aizdomās par to, ka ir veikušas krāpnieciskas darbības vai pieļāvušas nopietnas administratīvas kļūdas, vai tām piemēro aresta rīkojumus vai svarīgus iekasēšanas rīkojumus, vai tās ir izslēgtas saskaņā ar Finanšu regulu vai finansiāliem ierobežojumiem, kas saistīti ar KĀDP;

               b)

               informācija par personām, kurām ir pārstāvības, lēmumu pieņemšanas vai kontroles pilnvaras attiecībā uz juridiskām personām, kas ir trešās personas, ja šīs personas pašas rada draudus Kopienu finanšu interesēm un reputācijai vai kādam citam Kopienu pārvaldītam fondam a) apakšpunktā minēto iemeslu dēļ;

               c)

               brīdinājuma veids un iemesli, kādēļ a) apakšpunktā minētās trešās personas vai b) apakšpunktā minētās personas rada šādus draudus, un attiecīgā gadījumā tā ilgums un brīdinājuma kontaktpersona šim brīdinājumam.

         2.   Neskarot Regulas (EK, Euratom) 1302/2008 1. panta 2. un 3. punktu, datus, kas iekļauti ABS, var izmantot tikai budžeta izpildes un jebkura cita Kopienu pārvaldītā fonda izlietojuma, tostarp dotāciju un iepirkuma procedūru, kā arī maksājumu trešām personām, nolūkos.
   Eiropas Birojs krāpšanas apkarošanai (OLAF) var izmantot datus izmeklēšanai saskaņā ar Regulu (EK) Nr. 1073/1999 un Regulu (Euratom) Nr. 1074/1999, kā arī savām izlūkošanas un krāpšanas novēršanas darbībām, tostarp riska analīzei.
   4. pants
   ABS administrēšana
   1.   Komisijas grāmatvedis un viņam padotais personāls, kuram viņš deleģē atsevišķus uzdevumus saskaņā ar Finanšu regulas 62. pantu (turpmāk – “grāmatvedis”), nodrošina ABS administrēšanu un veic attiecīgus tehniskus pasākumus.
   Grāmatvedis ievada, modificē vai izņem ABS brīdinājumus atbilstoši atbildīgā deleģētā kredītrīkotāja, OLAF un Iekšējās revīzijas dienesta (IRD) pieprasījumiem.
   2.   Grāmatvedis veic izpildes pasākumus attiecībā uz tehniskiem aspektiem un nosaka saistītās atbalsta procedūras, tostarp drošības jomā.
   Viņš informē par šiem pasākumiem Komisijas dienestus un izpildaģentūras.
   5. pants
   Brīdinājumu reģistrācijas, modificēšanas vai izņemšanas pieprasījumi
   1.   Visus brīdinājumu reģistrācijas, modificēšanas vai izņemšanas pieprasījumus adresē grāmatvedim.
   Šādus pieprasījumus var iesniegt tikai atbildīgais deleģētais kredītrīkotājs, OLAF ģenerāldirektors vai direktors, vai IRD. Šim nolūkam viņi izmanto pielikumā pievienoto veidni.
   2.   Dienests, kas ir konstatējis, ka trešā persona atrodas kādā no 9. pantā aprakstītajām situācijām, nosūta ABS brīdinājuma pieprasījumu grāmatvedim un kopiju 7. pantā minētajam atbildīgajam par ABS arī tad, ja trešai personai jau piemēro ABS brīdinājumu.
   3.   Saskaņā ar 2. punktā aprakstīto procedūru dienests, kas pieprasījis ABS brīdinājumu, informē grāmatvedi, izmantojot pielikumā pievienoto veidni, par šādām izmaiņām:

               a)

               jebkurām izmaiņām informācijā, kas iekļauta attiecīgajā ABS brīdinājumā;

               b)

               ABS brīdinājuma izņemšanu, tiklīdz brīdinājuma iemesls vairs nepastāv.

         Tomēr informāciju par brīdinājuma kontaktpersonas maiņu var nosūtīt ierakstītā vēstulē.
   4.   Dienests, kas pieprasījis ABS brīdinājuma reģistrēšanu, ir atbildīgs arī par to pasākumu saskaņošanu, kuri veicami attiecībā uz budžeta izpildi šāda brīdinājuma rezultātā saskaņā ar 15.–22. pantu.
   5.   Lai aktivizētu brīdinājumu par personu, kurai ir pārstāvības, lēmumu pieņemšanas vai kontroles pilnvaras attiecībā uz juridisko personu, nepieciešams papildu pieprasījums, kas atšķiras no tā, kas paredzēts attiecīgajai juridiskajai personai.
   6. pants
   Piekļuve ABS un tās izmantošana
   1.   Komisijas dienestiem un izpildaģentūrām ir tieša piekļuve ABS iekļautajiem datiem ar Komisijas nodrošinātās grāmatvedības sistēmas (ABAC) starpniecību.
   Komisijas dienesti un izpildaģentūras, kas ir atbildīgas par vietējo sistēmu, var izmantot šo sistēmu, lai piekļūtu ABS iekļautajiem datiem, ja ir nodrošināta atbilstība starp vietējās sistēmas un ABAC grāmatvedības sistēmas datiem.
   2.   Atbildīgais deleģētais kredītrīkotājs vai viņa personāls pārbauda, vai ABS atrodas brīdinājums par trešām personām šādos posmos:

               a)

               individuālu budžeta saistību gadījumā – pirms tiek uzņemtas šādas saistības;

               b)

               vispārēju budžeta saistību gadījumā – pirms jebkādas individuālas juridiskas saistības tiek iegrāmatotas vispārējās saistībās;

               c)

               pagaidu budžeta saistību gadījumā – pirms tiek noslēgtas juridiskas saistības, no kurām izriet tiesības uz turpmākiem maksājumiem.

         Ja c) apakšpunktā minētās saistības attiecas uz personāla atalgojumu un ceļa izdevumu apmaksu, kas saistīta ar dalību sanāksmēs un konkursos, pienākumu veikt ABS reģistrēto datu iepriekšēju pārbaudi nepiemēro.
   Iepirkuma un dotāciju piešķiršanas procedūru gadījumā atbildīgais deleģētais kredītrīkotājs vai viņa personāls pārbauda, vai ABS atrodas brīdinājums, ne vēlāk kā līdz piešķiršanas lēmuma pieņemšanai.
   Tomēr, ja piešķīrēja iestāde ierobežo to kandidātu skaitu, kuri uzaicināmi iesniegt piedāvājumus vai risināt sarunas, izmantojot ierobežoto procedūru, konkursa dialogu vai sarunu procedūru, pēc paziņojuma par līgumu publicēšanas, šādas pārbaudes veic pirms kandidātu atlases procesa beigām.
   Attiecībā uz apakšuzņēmējiem, kuru saraksts iesniegts iepriekšējai apstiprināšanai, atbildīgais deleģētais kredītrīkotājs vai viņa personāls, pamatojoties uz savu riska analīzi, var pieņemt lēmumu nepārbaudīt, vai ABS atrodas brīdinājums.
   3.   Atbildīgais deleģētais kredītrīkotājs vai viņa personāls pārbauda saskaņā ar 2. punktu, vai ABS atrodas brīdinājums par personu, kurai ir pārstāvības, lēmumu pieņemšanas vai kontroles pilnvaras attiecībā uz attiecīgo trešo personu šādās situācijās:

               a)

               ja atbildīgais deleģētais kredītrīkotājs vai viņa personāls uzskata, ka šāda pārbaude nepieciešama, pamatojoties uz riska analīzi;

               b)

               ja dokumenti, ko atbildīgais deleģētais kredītrīkotājs vai viņa personāls pieprasījuši kā pierādījumu tam, ka attiecīgā trešā persona neatrodas nevienā no Finanšu regulas 93. panta 1. punktā aprakstītajām situācijām, attiecas uz šādām personām.

         4.   Šā lēmuma 3. panta 1. punkta c) apakšpunktā minētā brīdinājuma kontaktpersona dara pieejamu visu attiecīgo informāciju atbildīgajam deleģētajam kredītrīkotājam vai viņa personālam pēc pieprasījuma. Izslēgšanas brīdinājumiem piemēro Regulas (EK, Euratom) 1302/2008 12. pantu.
   5.   Šā panta 2.–4. punktu piemēro sīkizdevumu kontiem attiecībā uz izdevumiem, kas pārsniedz EUR 300. Tādā gadījumā sīkizdevumu pārvaldītājs pārbauda, vai ABS atrodas brīdinājums, pamatojoties uz informāciju, kas tam sniegta pirms jebkādu juridisku saistību noslēgšanas ar trešo personu.
   7. pants
   Atbildīgie par ABS
   1.   OLAF ģenerāldirektors vai IRD un katrs deleģētais kredītrīkotājs izraugās vismaz vienu viņa pakļautībā esošu ierēdni vai pagaidu darbinieku kā atbildīgo par ABS.
   Viņš dara zināmu grāmatvedim izraudzīto personu sarakstu un jebkuras izmaiņas šajā sarakstā.
   2.   Atbildīgais par ABS var iepazīties ar sarakstu, kurā apkopotas visas trešās personas vai personas, kurām ir pārstāvības, lēmumu pieņemšanas vai kontroles pilnvaras attiecībā uz trešām personām, par kurām ir reģistrēts ABS brīdinājums. Attiecībā uz ABS jautājumiem viņš nodrošina saistību starp dienestu un grāmatvedi. Viņš arī sniedz palīdzību dienestam, nosūtot dienesta pieprasīto informāciju par ABS brīdinājumiem, un attiecībā uz pasākumiem, kas veicami šādu brīdinājumu rezultātā.
   3.   Grāmatvedis regulāri publicē atjauninātu visu atbildīgo par ABS sarakstu Budžeta ģenerāldirektorāta iekšējā tīmekļa vietnē.
   8. pants
   Datu aizsardzība un datu subjektu tiesības
   1.   Uzaicinājumos iesniegt piedāvājumus un uzaicinājumos iesniegt priekšlikumus, un, ja šādi uzaicinājumi nav sūtīti, pirms līgumu vai dotāciju piešķiršanas atbildīgais deleģētais kredītrīkotājs vai viņa personāls informē trešās personas par viņu datiem, ko varētu iekļaut ABS, un organizācijām, kurām šos datus varētu darīt zināmus. Ja trešās personas ir juridiskas personas, atbildīgais deleģētais kredītrīkotājs vai viņa personāls informē arī personas, kurām ir pārstāvības, lēmumu pieņemšanas vai kontroles pilnvaras šajās organizācijās.
   2.   Dienests, kas pieprasījis ABS brīdinājuma reģistrēšanu, ir atbildīgs par attiecībām ar tām fiziskām un juridiskām personām, kuru dati ir ievadīti ABS (turpmāk “attiecīgie datu subjekti”):

               a)

               tas informē attiecīgo datu subjektu par ikvienu tādu izslēgšanas brīdinājuma W5a aktivizēšanas, atjaunināšanas un izņemšanas pieprasījumu, kas tieši attiecas uz to, un norāda tā iemeslus;

               b)

               tas atbild uz attiecīgo datu subjektu pieprasījumiem labot nepareizus vai neprecīzus personas datus un jebkuriem citiem šādu subjektu pieprasījumiem vai jautājumiem.

         Tomēr dienests, kas pieprasījis brīdinājuma reģistrēšanu, var pieņemt lēmumu piemērot Regulas (EK) Nr. 45/2001 20. panta 1. punktā noteiktos ierobežojumus.
   3.   Neskarot 2. punktā noteiktās informācijas prasības, pienācīgi identificēta fiziska persona var pieprasīt grāmatvedim informāciju par to, vai tā ir reģistrēta ABS.
   Ievērojot lēmumu, ko pieņēmis dienests, kas pieprasījis ABS brīdinājuma reģistrēšanu, attiecībā uz Regulas (EK) Nr. 45/2001 20. panta 1. punktā noteikto ierobežojumu piemērošanu, grāmatvedis informē personu rakstiski vai elektroniski par to, vai tā ir reģistrēta ABS.
   Ja persona ir reģistrēta, grāmatvedis pievieno ABS glabātos datus par šo personu. Viņš informē par to dienestu, kas ir pieprasījis attiecīgā brīdinājuma reģistrēšanu.
   4.   Izņemti brīdinājumi ir pieejami tikai revīzijas un izmeklēšanas nolūkos un ABS lietotājiem nav redzami.
   Tomēr brīdinājumos iekļautie personas dati, kas attiecas uz fiziskām personām, paliek pieejami šādiem nolūkiem tikai piecus gadus pēc brīdinājuma izņemšanas.
   2.   IEDAĻA
   ABS IEVADĪTĀ INFORMĀCIJA
   9. pants
   Brīdinājumu kategorijas
   Atkarībā no to faktu rakstura vai nopietnības, kuri darīti zināmi dienestam, kas pieprasa reģistrāciju, ABS brīdinājumus iedala šādās piecās kategorijās:

               1)

               W1, ja informācija dod pietiekamu iemeslu uzskatīt, ka konstatējumi par krāpnieciskām darbībām vai nopietnām administratīvām kļūdām būtu reģistrējami, vai ja būtu veicami piesardzības pasākumi pēc trešās personas izslēgšanas saskaņā ar Finanšu regulas 94. pantu;

               2)

               W2, ja uz trešo personu attiecināmi konstatējumi par nopietnām administratīvām kļūdām vai krāpnieciskām darbībām;

               3)

               W3, ja uz trešo personu attiecināma tiesā izskatāma lieta, kas saistīta ar aresta rīkojumu, vai tiesvedība par nopietnām administratīvām kļūdām vai krāpnieciskām darbībām;

               4)

               W4, ja uz trešām personām attiecināmi Komisijas izdoti iekasēšanas rīkojumi, kas pārsniedz noteiktu summu, kuras samaksas termiņš ir ievērojami nokavēts;

               5)

               W5, ja trešā persona ir izslēgta saskaņā ar Finanšu regulu vai Padomes regulām, kas uzliek ar KĀDP saistītus finansiālus ierobežojumus.

         10. pants
   W1 brīdinājumi
   1.   OLAF pieprasa W1a brīdinājuma aktivizēšanu, ja tā izmeklēšanas sākumposmā ir pietiekams iemesls uzskatīt, ka konstatējumi par nopietnām administratīvām kļūdām vai krāpnieciskām darbībām būtu reģistrējami attiecībā uz trešām personām, īpaši tām, kas gūst vai ir guvušas labumu no Kopienas līdzekļiem. OLAF informē attiecīgā dienesta atbildīgo par ABS par šādiem pieprasījumiem.
   2.   OLAF un IRD pieprasa W1b brīdinājuma aktivizēšanu, ja to izmeklēšana dod pietiekamu iemeslu uzskatīt, ka galīgie konstatējumi par nopietnām administratīvām kļūdām vai krāpnieciskām darbībām būtu reģistrējami attiecībā uz trešām personām, īpaši tām, kas gūst vai ir guvušas labumu no Kopienas līdzekļiem. Tie informē attiecīgā dienesta atbildīgo par ABS par šādiem pieprasījumiem.
   3.   Atbildīgais deleģētais kredītrīkotājs pieprasa W1c brīdinājuma aktivizēšanu, ja Revīzijas palātas, viņa Iekšējās revīzijas struktūrvienības izmeklēšana vai kāda cita revīzija vai izmeklēšana, kas ir viņa pārziņā vai darīta viņam zināma, dod pietiekamu iemeslu uzskatīt, ka galīgie konstatējumi par nopietnām administratīvām kļūdām vai krāpnieciskām darbībām būtu reģistrējami attiecībā uz trešām personām, īpaši tām, kas gūst vai ir guvušas labumu no Kopienas līdzekļiem, kuri atrodas viņa pārziņā.
   4.   Atbildīgais deleģētais kredītrīkotājs pieprasa W1d brīdinājuma aktivizēšanu, ja viņš izslēdz kandidātu, pretendentu vai pieteikuma iesniedzēju no līguma vai dotācijas piešķiršanas attiecīgā procedūrā saskaņā ar Finanšu regulas 94. panta a) vai b) punktu.
   Izslēgšanas brīdinājumi, kas reģistrēti saskaņā ar Regulas (EK, Euratom) 1302/2008 10. panta 4. punktu, uzskatāmi par W1d brīdinājumiem ABS vajadzībām.
   5.   W1 brīdinājums paliek aktīvs ilgākais sešus mēnešus. Tā izņemšana notiek automātiski. Ja ABS brīdinājumu nepieciešams saglabāt un to nevar aizstāt ne ar vienu citu brīdinājuma veidu šajā laikposmā, iesniedz jaunu pieprasījumu.
   11. pants
   W2 brīdinājumi
   1.   OLAF un IRD pieprasa W2a brīdinājuma aktivizēšanu, ja to izmeklēšanā tiek konstatētas nopietnas administratīvas kļūdas vai krāpnieciskas darbības, kurās iesaistītas trešās personas, īpaši tās, kas gūst vai ir guvušas labumu no Kopienas līdzekļiem.
   2.   Atbildīgais deleģētais kredītrīkotājs pieprasa W2b brīdinājuma aktivizēšanu, ja Eiropas Revīzijas palāta, viņa Iekšējās revīzijas struktūrvienība vai kāda cita revīzija vai izmeklēšana, kas ir viņa pārziņā vai darīta viņam zināma, ir sniegusi rakstiskus konstatējumus par nopietnām administratīvām kļūdām vai krāpnieciskām darbībām attiecībā uz trešām personām, īpaši tām, kas gūst vai ir guvušas labumu no Kopienas līdzekļiem, kuri atrodas viņa pārziņā.
   3.   W2 brīdinājums paliek aktīvs ilgākais sešus mēnešus. Tā izņemšana notiek automātiski. Ja ABS brīdinājumu nepieciešams saglabāt un to nevar aizstāt ne ar vienu citu brīdinājuma veidu šajā laikposmā, iesniedz jaunu pieprasījumu.
   12. pants
   W3 brīdinājumi
   1.   Grāmatvedis ievada W3a brīdinājumu pēc Ģenerālsekretariāta paziņojuma saņemšanas par aresta rīkojumu attiecībā uz trešo personu.
   2.   Atbildīgais deleģētais kredītrīkotājs pieprasa W3b brīdinājuma aktivizēšanu, ja ir zināms, ka trešās personas, īpaši tās, kas gūst vai ir guvušas labumu no Kopienas līdzekļiem, kuri atrodas viņa pārziņā, ir iesaistītas tiesvedībā par nopietnām administratīvām kļūdām vai krāpnieciskām darbībām.
   Tomēr, ja OLAF izmeklēšanas rezultātā tiek ierosināta šāda tiesvedība vai OLAF piedāvā savu palīdzību vai pārrauga šādu tiesvedību, OLAF pieprasa attiecīgā W3b brīdinājuma aktivizēšanu.
   3.   W3 brīdinājums paliek aktīvs, līdz tiek pieņemts spriedums ar res judicata spēku vai lieta tiek citādi izšķirta.
   13. pants
   W4 brīdinājumi
   1.   Grāmatvedis ievada W4 brīdinājumu par trešām personām, uz kurām attiecināmi Komisijas izdoti iekasēšanas rīkojumi, kas pārsniedz noteiktu summu, kuras samaksas termiņš ir ievērojami nokavēts.
   2.   Grāmatvedis izstrādā iekšējās pamatnostādnes par sliekšņiem, pamatojoties uz kuriem nosaka attiecīgās summas un termiņus W4 brīdinājumu reģistrēšanai.
   3.   W4 brīdinājums paliek aktīvs, kamēr nav nokārtots parāds. Grāmatvedis izņem brīdinājumu, tiklīdz parāds ir nokārtots.
   14. pants
   W5 brīdinājumi
   1.   Izslēgšanas brīdinājumi, kas reģistrēti saskaņā ar Regulas (EK, Euratom) 1302/2008 10. panta 1., 2. un 3. punktu, uzskatāmi par W5a brīdinājumiem ABS vajadzībām.
   2.   W5b brīdinājumu reģistrē pēc tā Komisijas dienesta lūguma, kurš ir atbildīgs par attiecīgajiem tiesību aktiem attiecībā uz fiziskām un juridiskām personām, grupām vai organizācijām, kas iekļautas sarakstā saskaņā ar Padomes regulu, kas uzliek ar KĀDP saistītus finansiālus ierobežojumus, kamēr ir spēkā attiecīgo personu, grupu vai organizāciju iekļaušana sarakstā. Brīdinājumā iekļauj atsauci uz regulu, kas uzliek ierobežojumus, vai attiecīgo īstenošanas tiesību aktu.
   3.   Izslēgšanas brīdinājumu reģistrācijai piemēro šādus noteikumus:

               a)

               Ja atbildīgais deleģētais kredītrīkotājs plāno izslēgt trešo personu, piemērojot Finanšu regulas 93. panta 1. punkta a), b), c), d) un e) apakšpunktu, viņš dod iespēju attiecīgajai trešai personai izteikt savu viedokli rakstiski. Trešai personai tiek dotas vismaz 14 kalendārās dienas viedokļa izteikšanai. Pirms trešās personas izslēgšanas, piemērojot 93. panta 1. punkta c) apakšpunktu, atbildīgais deleģētais kredītrīkotājs apspriežas ar Juridisko dienestu un Budžeta ģenerāldirektorātu.
               Līdz iespējamā Komisijas lēmuma par izslēgšanas ilgumu pieņemšanai atbildīgais deleģētais kredītrīkotājs saskaņā ar Regulas (EK, Euratom) 1302/2008 9. panta 2. punktu pieprasa izslēgšanas brīdinājuma pagaidu reģistrāciju un iespējami īsā laikā nosūta lietu Komisijai. Lai aizsargātu Kopienu finanšu intereses, atbildīgais deleģētais kredītrīkotājs var pieprasīt izslēgšanas brīdinājuma W5a pagaidu reģistrāciju, vēl pirms viņš devis iespēju attiecīgajai trešai personai izteikt savu viedokli. Alternatīvi viņš var pieprasīt W2 brīdinājuma reģistrēšanu.

               b)

               Ja atbildīgais deleģētais kredītrīkotājs plāno sākt procedūru saskaņā ar Finanšu regulas 96. pantu, viņš dod attiecīgajai trešai personai iespēju izteikt savu viedokli rakstiski. Trešai personai tiek dotas vismaz 14 kalendārās dienas viedokļa izteikšanai.
               Pēc apspriešanās ar Juridisko dienestu un Budžeta ģenerāldirektorātu un līdz iespējamā Komisijas lēmuma par administratīvo sodu pieņemšanai atbildīgais deleģētais kredītrīkotājs pieprasa saskaņā ar Regulas (EK, Euratom) 1302/2008 9. panta 2. punktu izslēgšanas brīdinājuma W5a pagaidu reģistrāciju, ja trešās personas rīcība ir novedusi arī pie smaga pārkāpuma saistībā ar profesionālo darbību Finanšu regulas 93. panta 1. punkta c) apakšpunkta nozīmē.

               c)

               Visos pieprasījumos veikt W5a brīdinājuma galīgo reģistrāciju saskaņā ar Finanšu regulas 93. panta 1. punkta b), c), e) vai f) apakšpunktu norāda izslēgšanas ilgumu, ko noteikusi Komisija.

         3.   IEDAĻA
   ABS BRĪDINĀJUMU SEKAS ATTIECĪBĀ UZ BUDŽETA IZPILDI
   15. pants
   ABS brīdinājumu ietekme uz budžeta operācijām
   1.   Grāmatvedis aptur visus maksājumus saņēmējam, par kuru ir reģistrēts W2, W3, W4 vai W5 brīdinājums. Viņš informē atbildīgo deleģēto kredītrīkotāju un pieprasa, lai tas paziņo iemeslus, kāpēc veicami maksājumi, neraugoties uz ABS W2, W3b un W5a kategorijas brīdinājumiem.
   2.   Izņemot W5b brīdinājumu un W3a brīdinājumu gadījumā sakarā ar preventīva aresta rīkojumiem, nekavējoties izpildāmi tie maksājumi, par kuriem ir pierādīts, ka to samaksas termiņš faktiski ir iestājies, saskaņā ar pārbaudēm, ko veicis atbildīgais deleģētais kredītrīkotājs, atliekot termiņu maksājumiem saskaņā ar Regulas (EK, Euratom) Nr. 2342/2002 106. panta 4. punktu vai saskaņā ar līgumu vai dotāciju nosacījumiem, kā minēts 18. panta 1. punkta b) apakšpunktā un 22. panta 1. punkta a) apakšpunktā.
   Tomēr grāmatvedis var atbrīvot apturētu maksājumu tikai pēc tam, kad saņemts argumentēts apstiprinājums no atbildīgā deleģētā kredītrīkotāja, ka veicamais maksājums ir jāizpilda. Ja šāds apstiprinājums nav saņemts, maksājums paliek apturēts, un maksājuma rīkojumu attiecīgā gadījumā nosūta atpakaļ atbildīgajam deleģētajam kredītrīkotājam.
   Ja maksājums atbrīvots ar ieskaita starpniecību saskaņā ar Finanšu regulas 73. pantu un Regulas (EK, Euratom) Nr. 2342/2002 83. pantu, ņemot vērā W4 brīdinājumu, vai ja maksājums izdarīts, ņemot vērā aresta izpildrīkojumu, grāmatvedis izveido pienācīgi reģistrētu piezīmi.
   3.   Attiecībā uz trešo personu, uz kuru attiecināms W5 brīdinājums, nedrīkst uzņemties nekādas individuālas budžeta saistības, nedrīkst iegrāmatot nekādas individuālas juridiskas saistības budžeta kontos, pamatojoties uz vispārējām saistībām, un nedrīkst noslēgt nekādas juridiskas saistības, pamatojoties uz pagaidu saistībām.
   16. pants
   W1 brīdinājuma sekas
   W1 brīdinājumu reģistrē tikai informatīvos nolūkos, un tam nevar būt nekādas citas sekas, kā vien tās, ko rada pastiprināti uzraudzības pasākumi.
   17. pants
   W2, W3b vai W4 brīdinājumu sekas uz līgumu vai dotāciju piešķiršanas procedūrām
   1.   Ja W2, W3b vai W4 brīdinājums reģistrēts laikā, kad atbildīgais deleģētais kredītrīkotājs vai viņa personāls izmanto ABS saskaņā ar 6. panta 2. punkta a) apakšpunktu, viņš informē, ja procedūras posms to pieļauj, attiecīgo līgumu vai dotāciju piešķiršanas novērtēšanas komisiju par šāda brīdinājuma esību, ciktāl šāda brīdinājuma esība ir jauns elements, kas izskatāms saistībā ar šā līguma vai dotācijas atlases kritērijiem. Atbildīgais deleģētais kredītrīkotājs ņem vērā šo informāciju, jo īpaši tad, ja ABS reģistrētā trešā persona atrodas novērtēšanas komisijas saraksta pirmajās rindās.
   2.   Ja trešā persona, par kuru ir reģistrēts W2, W3b vai W4 brīdinājums, atrodas novērtēšanas komisijas saraksta pirmajās rindās, atbildīgais deleģētais kredītrīkotājs, pienācīgi ņemot vērā pienākumu aizsargāt Kopienas finanšu intereses un tēlu, brīdinājuma pamatojuma raksturu un nopietnību, līguma vai dotācijas summu un ilgumu un attiecīgā gadījumā līguma vai dotācijas īstenošanas steidzamības pakāpi, pieņem vienu no šādiem lēmumiem:

               a)

               piešķirt līgumu vai dotāciju trešai personai, kaut arī tā ir reģistrēta ABS, un nodrošināt, lai tiktu veikti pastiprināti uzraudzības pasākumi;

               b)

               ja šāda brīdinājuma esība objektīvi liek apšaubīt sākotnējo novērtējumu par atbilstību atlases un piešķiršanas kritērijiem, piešķirt līgumu vai dotāciju citam pretendentam vai pieteikuma iesniedzējam, pamatojoties uz novērtējumu par atbilstību atlases un piešķiršanas kritērijiem, kurš atšķiras no novērtēšanas komisijas novērtējuma, un pienācīgi pamato savu lēmumu;

               c)

               izbeigt procedūru, nepiešķirot nevienu līgumu, un pienācīgi pamato šīs procedūras izbeigšanas iemeslus pretendentam sniegtajā informācijā.

         Ja atbildīgais deleģētais kredītrīkotājs pieņem lēmumu izbeigt procedūru saskaņā ar c) apakšpunktu, var izmantot ierobežoto procedūru, piemērojot termiņus, kas noteikti steidzamiem gadījumiem saskaņā ar Regulas (EK, Euratom) Nr. 2342/2002 142. pantu, lai piešķirtu līgumu, izmantojot jaunu procedūru.
   18. pants
   W2, W3b vai W4 brīdinājumu sekas attiecībā uz spēkā esošiem līgumiem vai dotācijām
   1.   Ja W2, W3b vai W4 brīdinājuma reģistrācijas iemesls ir saistīts ar pašreizējā līguma vai dotācijas īstenošanu vai ar attiecīgo piešķiršanas procedūru, atbildīgais deleģētais kredītrīkotājs, pienācīgi izvērtējis attiecīgos riskus, brīdinājuma raksturu un pamatojumu, sekas, kādas tas varētu atstāt uz līguma vai dotācijas īstenošanu, īpaši attiecībā uz summu, ilgumu un attiecīgā gadījumā arī uz īstenošanas steidzamību, var veikt vienu vai vairākus šādus pasākumus:

               a)

               pieņemt lēmumu atļaut darbuzņēmējam vai saņēmējam turpināt līguma vai dotācijas īstenošanu saskaņā ar paredzētajiem pastiprinātas uzraudzības pasākumiem;

               b)

               apturēt termiņa tecējumu maksājumiem saskaņā ar Regulas (EK, Euratom) Nr. 2342/2002 106. panta 4. punktu turpmākas pārbaudes nolūkos, lai pirms jebkādu turpmāku maksājumu veikšanas pārliecinātos, ka izdevumi ir attaisnoti, un pēc tam izpildītu faktiski veicamos maksājumus;

               c)

               apturēt līgumu vai dotāciju īstenošanu saskaņā ar Finanšu regulas 103. pantu un 119. pantu;

               d)

               izbeigt līgumu vai dotāciju, ja tajā ir paredzēts noteikums šādā nolūkā.

         2.   Ja W2, W3b vai W4 brīdinājuma reģistrācijas iemesls nav saistīts ar pašreizējo līgumu vai dotāciju vai ar attiecīgo piešķiršanas procedūru, atbildīgais deleģētais kredītrīkotājs atkarībā no brīdinājuma veida un sekām, kādas tas varētu atstāt uz pašreizējā līguma vai dotācijas īstenošanu, un pienācīgi izvērtējis attiecīgos riskus, tostarp tiesvedības risku, var veikt vienu vai vairākus šādus pasākumus:

               a)

               izmantot vienu vai vairākus risinājumus, kas minēti 1. punkta a) un b) apakšpunktā;

               b)

               izbeigt līgumu vai dotāciju, ja ir noteikums, kas ļauj izbeigt līgumu vai dotāciju jaunu elementu gadījumā, ja šie elementi nozīmē uzticības zudumu no Komisijas puses un apdraudējumu Kopienu reputācijai.

         19. pants
   W3a brīdinājuma sekas
   1.   Ja uz trešo personu attiecināms W3a brīdinājums, kas atbilst preventīva aresta rīkojumam, grāmatvedis saglabā visu maksājumu apturēšanu līdz tiesas galīgā nolēmuma pieņemšanai par galvenā kreditora prasījumu, ja spēkā esošie valsts tiesību akti to prasa. Ja preventīva aresta rīkojums attiecas tikai uz noteiktu summu atbilstoši spriedumam (cantonnement), grāmatvedis aptur maksājumus šās summas robežās.
   2.   Ja uz trešo personu attiecināms W3a brīdinājums, kas atbilst izpildāmam aresta rīkojumam, atbildīgais deleģētais kredītrīkotājs vai viņa personāls ciešā sadarbībā ar grāmatvedi izpilda maksājumu, ko sākotnēji Komisija vai izpildaģentūra maksā pusei, kurai uzlikts arests, par labu kreditoram arestētās summas robežās.
   3.   Šā panta 2. un 3. punktu piemēro, ja vien aresta rīkojuma izpilde nerada iespēju izraisīt traucējumus Komisijas vai izpildaģentūras vienmērīgai darbībai. Tādā gadījumā grāmatvedis piemēro 1. pantu Protokolā par privilēģijām un neaizskaramību.
   20. pants
   W4 brīdinājuma sekas
   1.   Ja uz trešo personu attiecināms W4 brīdinājums, grāmatvedis regulāri pārbauda iespēju veikt Kopienas prasījumu ieskaitu ar maksājumiem, kas pienākas šai trešai personai, atbilstoši Finanšu regulas 73. pantam un Regulas (EK, Euratom) Nr. 2342/2002 83. pantam.
   2.   Atbildīgais deleģētais kredītrīkotājs ņem vērā šo informāciju pirms jauna līguma vai dotācijas piešķiršanas trešai personai.
   21. pants
   W5 brīdinājuma sekas attiecībā uz līgumu un dotāciju piešķiršanas procedūrām
   Atbildīgais deleģētais kredītrīkotājs izslēdz trešo personu, uz kuru attiecināms W5 brīdinājums, no dalības līgumu vai dotāciju piešķiršanas procedūrā posmā, kad tiek izvērtēti izslēgšanas kritēriji saskaņā ar Finanšu regulas 93. pantu un 114. panta 3. punktu vai ar spēkā esošo Padomes regulu, kas uzliek ar KĀDP saistītus finansiālus ierobežojumus.
   22. pants
   W5 brīdinājuma īpašās sekas uz spēkā esošiem līgumiem un dotācijām
   1.   Ja W5a brīdinājuma reģistrācijas iemesli var ietekmēt jau parakstītu līgumu vai dotāciju īstenošanu, atbildīgais deleģētais kredītrīkotājs veic šādus pasākumus:

               a)

               ja līguma vai dotācijas noteikumi to atļauj un ja W5 brīdinājuma iemesli ir saistīti ar pašreizējā līguma vai dotācijas īstenošanu vai piešķiršanu:

                           i)

                           aptur maksājumus pārbaudes nolūkos, izpilda faktiski veicamos maksājumus un atgūst visas nepamatoti izmaksātās summas, ja iespējams, izmantojot ieskaitu ar jebkuru veicamo maksājumu;

                           ii)

                           izbeidz līgumu vai dotāciju;

               b)

               visos pārējos gadījumos – izmanto vienu no 18. panta 1. punktā minētajām iespējām.

         2.   Ja vien Padomes regulās, ar kurām īsteno kopējās nostājas, kas pieņemtas, pamatojoties uz Līguma par Eiropas Savienību 15. pantu, un kuras ir W5b brīdinājuma pamatā, nav noteikts citādi, piemēro šādus noteikumus:

               a)

               līdzekļus ne tieši, ne netieši nevar darīt pieejamus fiziskai vai juridiskai personai, grupai vai organizācijai, kas minēta attiecīgajā Padomes regulā, nedz arī darīt tos pieejamus to labā;

               b)

               saimnieciskos resursus ne tieši, ne netieši nevar darīt pieejamus fiziskai vai juridiskai personai, grupai vai organizācijai, kas minēta attiecīgajā Padomes regulā, nedz arī darīt tos pieejamus to labā.

         23. pants
   Lietu nodošana Komisijai
   Izņēmuma apstākļos, tostarp situācijās, kad attiecīgajam riskam ir reputācijas vai politisks raksturs, un ja 15.–22. pants neparedz atbilstīgu risinājumu, atbildīgais deleģētais kredītrīkotājs nodod lietu par attiecīgo politikas jomu atbildīgajam Komisijas loceklim, kurš savukārt var nodot lietu Komisijai.
   Ģenerālsekretariātu informē par visām attiecīgajām apmaiņām.
   4.   IEDAĻA
   PĀREJAS UN NOBEIGUMA NOTEIKUMI
   24. pants
   Pārejas noteikumi
   1.   Dienests, kas pieprasījis ABS brīdinājuma reģistrēšanu pirms šā lēmuma pieņemšanas, joprojām ir atbildīgs par to brīdinājumu modificēšanu vai izņemšanu, kuri reģistrēti pēc tā pieprasījuma saskaņā ar šo lēmumu.
   2.   Attiecībā uz izslēgšanas gadījumiem, par kuriem lēmumu pieņēmis atbildīgais deleģētais kredītrīkotājs atbilstoši Finanšu regulas 93. panta 1. punkta b) un e) apakšpunktam līdz 2007. gada 1. maijam, nosakot izslēgšanas perioda ilgumu, ņem vērā sodāmības ilgumu saskaņā ar valsts tiesību aktiem. Šādai izslēgšanai piemēro ne vairāk kā četrus gadus, sākot no sprieduma pasludināšanas dienas. Ja šis maksimāli iespējamais periods ir beidzies, atbildīgais deleģētais kredītrīkotājs pieprasa brīdinājuma izņemšanu.
   25. pants
   Lēmuma par agrās brīdināšanas sistēmu atcelšana
   Ar šo no 2009. gada 1. janvāra atceļ Komisijas Lēmumu C(2004)193/3 (8) par agrās brīdināšanas sistēmu.
   26. pants
   Piemērošana
   Šo lēmumu piemēro no 2009. gada 1. janvāra.
   27. pants
   Publicēšana
   Šo lēmumu publicē informatīvos nolūkos Eiropas Savienības Oficiālajā Vēstnesī.
   To pievieno Eiropas Kopienu vispārējā budžeta izpildes iekšējiem noteikumiem.

      Briselē, 2008. gada 16. decembrī

            Komisijas vārdā —

            Komisijas locekle

         Dalia GRYBAUSKAITĖ

      (1)  OV L 248, 16.9.2002., 1. lpp.

      (2)  OV L 78, 19.3.2008., 1. lpp.

      (3)  Eiropas datu aizsardzības uzraudzītāja atzinums par paziņojumu iepriekšējas pārbaudes vajadzībām, kurš saņemts no Komisijas datu aizsardzības inspektora par agrās brīdināšanas sistēmu, lieta 2005/120, 6.12.2006.

      (4)  Sk. šī Oficiālā Vēstneša 12. lpp.

      (5)  OV L 136, 31.5.1999., 1. lpp.

      (6)  OV L 136, 31.5.1999., 8. lpp.

      (7)  OV L 8, 12.1.2001., 1. lpp.

      (8)  Oficiālajā Vēstnesī vēl nav publicēts.

      PIELIKUMS
      Komisijas atbildīgā deleģētā kredītrīkotāja, izpildaģentūras, IRD, OLAF pieprasījums par datu ievadi izslēgšanas datubāzē/ABS, to modificēšanu vai izņemšanu

         NB! Viens pieprasījums katram brīdinājumam

      Pieprasījums jānosūta atbilstoši klasificētas informācijas procedūrai. Tas jānosūta vienā aizlīmētā aploksnē.


title: Komisijas Lēmums (1990. gada 9. februāris), ar ko izveido eksperimentiem un citiem zinātniskiem mērķiem izmantoto dzīvnieku aizsardzības padomdevēju komiteju

text:
Svarīgs juridisks paziņojums

|

31990D0067

Oficiālais Vēstnesis L 044 , 20/02/1990 Lpp. 0030 - 0031 Speciālizdevums somu valodā: Nodaļa 15 Sējums 9 Lpp. 0172  Speciālizdevums zviedru valodā: Nodaļa 15 Sējums 9 Lpp. 0172

		Komisijas lēmums(1990. gada 9. februāris),ar ko izveido eksperimentiem un citiem zinātniskiem mērķiem izmantoto dzīvnieku aizsardzības padomdevēju komiteju(90/67/EEK)EIROPAS KOPIENU KOMISIJA,ņemot vērā Eiropas Ekonomikas kopienas dibināšanas līgumu,tā kā Padomes 1986. gada 24. novembra Direktīvā 86/609/EEK par dalībvalstu normatīvo un administratīvo aktu tuvināšanu attiecībā uz eksperimentiem un citiem zinātniskiem mērķiem izmantoto dzīvnieku aizsardzību [1], jo īpaši tās 22. panta 3. punktā noteikts, ka Komisija izveido pastāvīgu padomdevēju komiteju, kur ir pārstāvētas dalībvalstis;tā kā minētās direktīvas mērķis ir nodrošināt, lai, izmantojot dzīvniekus eksperimentiem un citiem zinātniskiem mērķiem, tiktu harmonizēti dalībvalstu normatīvie un administratīvie akti par to aizsardzību, lai nelabvēlīgi netiktu skarta kopējā tirgus izveide un darbība, jo īpaši konkurences izkropļojumu vai tirdzniecības šķēršļu dēļ;tā kā minētā direktīva inter alia paredz, ka jānovērš jebkura dubultu eksperimentu iespēja, lai sasniegtu šo mērķi; tā kā Komisijai tādēļ jāsaņem palīdzība no pastāvīgas padomdevējas komitejas, lai organizētu attiecīgās informācijas apmaiņu par eksperimentiem ar dzīviem dzīvniekiem;tā kā visumā Komisija spēj efektīvi reaģēt uz jautājumiem, kas radušies saistībā ar minētās direktīvas piemērošanu, vienīgi tad, ja tai talkā nāk eksperti, kuri ir speciālisti attiecībā uz eksperimentiem ar dzīvniekiem un kuriem piemīt vērā ņemama pieredze attiecībā uz administratīvo praksi un noteikumiem dalībvalstīs;tā kā šai komitejai jāpiešķir tāda juridiska forma, kas atbilst Komisijas struktūrvienībās gūtajai pieredzei par padomdevējām komitejām,IR PIEŅĒMUSI ŠĀDU LĒMUMU.1. pantsKomisijai tiek pievienota padomdevēja komiteja eksperimentiem un citiem zinātniskiem mērķiem izmantoto dzīvnieku aizsardzībai (šeit turpmāk "komiteja").2. pantsKomitejas uzdevums ir palīdzēt Komisijai organizēt attiecīgas informācijas apmaiņu, kas paredzēta Direktīvas 86/609/EEK 22. panta 3. punktā, un palīdzēt Komisijai citos jautājumos, kas radušies, piemērojot minēto direktīvu.3. pantsKomitejā katru dalībvalsti pārstāv divas amatpersonas no Direktīvas 86/609/EEK 6. pantā minētās valsts iestādes, kas ir atbildīga par pārbaudi, vai ir pienācīgi izpildīti direktīvas noteikumi. Ja kādā dalībvalstī šim mērķim ir nozīmēta vairāk nekā viena iestāde, attiecīgā dalībvalsts norāda Komisijai, no kuras iestādes jāizvēlas abi pārstāvji.Komitejas locekļiem ir tiesības visos gadījumos un pēc saviem ieskatiem no savas iestādes izraudzīties atbilstoši kvalificētu speciālistu, lai tas pārstāvētu viņus konkrētajā sapulcē.4. pantsŠajā komitejā prezidē Komisijas pārstāvis. Komisija nodrošina komitejai un tās darba grupām arī sekretariāta pakalpojumus un organizē to darbu.5. pantsKomitejas locekļu pilnvaru laiks ir pieci gadi. Viņus var iecelt amatā atkārtoti. Pēc šā piecu gadu termiņa beigām komitejas locekļi turpina pildīt savus pienākumus, līdz viņu vietā stājas citi locekļi vai viņu pilnvaras tiek atjaunotas.Komitejas locekļa pilnvaras var pārtraukt pirms piecu gadu termiņa beigām, ja attiecīgā persona atkāpjas no amata vai nomirst, vai to pieprasa valsts iestāde, kas šo personu iecēlusi. Šādos gadījumos attiecīgā valsts iestāde, apspriedusies ar Komisiju, ieceļ aizstājēju uz atlikušo pilnvaru laiku.Komitejas locekļi par saviem pakalpojumiem nesaņem atalgojumu.Komitejas locekļu sarakstu Komisija publicē informācijai Eiropas Kopienu Oficiālajā Vēstnesī.6. pantsKomiteja drīkst veidot darba grupas, kas palīdzētu tai pildīt pienākumus.Darba grupas sniedz komitejai atskaites ziņojumu par uzdevumiem, ko tās saņēmušas no komitejas.7. pantsKomiteja un tās darba grupas sanāk Komisijas galvenās pārvaldes vietā vai citur, kad to sasauc Komisija.Attiecīgo Komisijas struktūrvienību pārstāvji piedalās komitejas un darba grupu sanāksmēs. Priekšsēdētājs un/vai Komisija drīkst uzaicināt ikvienu personu ar atbilstošu kvalifikāciju kādā no dienas kārtības jautājumiem, lai tā kā eksperts piedalītos Komitejas vai 6. pantā minēto darba grupu apspriedēs.8. pantsApspriežoties komitejā un darba grupās, nenotiek balsošana.Ja komitejas locekļiem par lūgto konsultāciju tēmu ir pilnīgi vienprātīga nostāja, tad komiteja izveido kopēju atzinumu.Ja trūkst vienprātības, apspriedes gaitā pieņemtās dažādās nostājas ieraksta ziņojumā, par ko atbildīga ir Komisija.Lūdzot sagatavot atzinumu, Komisija var noteikt termiņu, kura laikā komitejai vai tās darba grupām tas jāizdara.9. pantsNeierobežojot Līguma 214. panta noteikumus, gadījumā, ja Komisijas priekšsēdētājs paziņo komitejas dalībniekiem, ka pieprasītais atzinums vai izvirzītais jautājums ir konfidenciāls, komitejas locekļu pienākums ir neizpaust informāciju, ko viņi uzzinājuši, strādājot komitejā vai tās darba grupās.Šādos gadījumos sēdēs var ierasties tikai komitejas locekļi un attiecīgo Komisijas struktūrvienību pārstāvji.Briselē, 1990. gada 9. februārīKomisijas vārdā —Komisijas loceklisCarlo Ripa Di Meana[1] OV L 358, 18.12.1986., 1. lpp.--------------------------------------------------


title: 2005/111/EK: Padomes Lēmums (2005. gada 31. janvāris), ar ko Reģionu komitejā ieceļ amatā vienu pilntiesīgu komitejas locekli un triju komitejas locekļu aizstājējus no Ungārijas

text:
               9.2.2005

               LV

               Eiropas Savienības Oficiālais Vēstnesis

               L 36/4

      PADOMES LĒMUMS

   (2005. gada 31. janvāris),
   ar ko Reģionu komitejā ieceļ amatā vienu pilntiesīgu komitejas locekli un triju komitejas locekļu aizstājējus no Ungārijas
   (2005/111/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 263. pantu,
   ņemot vērā Ungārijas valdības priekšlikumu,
   tā kā:

               (1)

               Padome 2002. gada 22. janvārī pieņēma Lēmumu 2002/60/EK (1), ar ko iecēla amatā Reģionu komitejas locekļus un viņu aizstājējus.

               (2)

               Pēc Gábor DEMSZKY kunga atkāpšanās no amata, par ko Padomei paziņots 2004. gada 10. augustā, ir atbrīvojusies Reģionu komitejas pilntiesīgā locekļa vieta, un pēc Klára KOVÁCSNÉ HORVÁTH, kundzes atkāpšanās no amata, par ko Padomei paziņots 2004. gada 7. jūlijā, un János LÁZÁR kunga atkāpšanās no amata, par ko Padomei paziņots 2004. gada 21. septembrī, ir atbrīvojušās divas Reģionu komitejas locekļu aizstājēju vietas, kā arī pēc Gábor BIHARY kunga izvirzīšanas par pilntiesīgu komitejas locekli ir atbrīvojusies viena komitejas locekļa aizstājēja vieta,

         IR PIEŅĒMUSI ŠĀDU LĒMUMU.
   Vienīgais pants
   Ar šo Reģionu komitejā ieceļ:

               a)

               pilntiesīga komitejas locekļa amatā:

                  Gábor BIHARY kungu,
               Galvaspilsētas ģenerālasamblejas deputātu, Galvaspilsētas ģenerālasamblejas Eiropas integrācijas un ārlietu komitejas priekšsēdētāju,
               nomainot Gábor DEMSZKY kungu;

               b)

               komitejas locekļu aizstājēju amatos:

                              Béla CSÉCSEI kungu,
                           Budapeštas VIII rajona vecāko,
                           nomainot Gábor BIHARY kungu;

                              Nándor LITTER kungu,
                           Naģkanižas pilsētas vecāko,
                           nomainot János LÁZÁR kungu;

                              Zoltán NAGY kungu,
                           Komaromas pašvaldības deputātu,
                           nomainot Klára KOVÁCSNÉ HORVÁTH kundzi,

         uz atlikušo pilnvaru laiku līdz 2006. gada 25. janvārim.

      Briselē, 2005. gada 31. janvārī

            Padomes vārdā —

            priekšsēdētājs

         J. ASSELBORN

      (1)  OV L 24, 26.1.2002., 38. lpp.


title: Eiropas Parlamenta Lēmums (ES, Euratom) 2017/1610 (2017. gada 27. aprīlis) par Mazo un vidējo uzņēmumu izpildaģentūras 2015. finanšu gada budžeta izpildes apstiprināšanu

text:
               29.9.2017

               LV

               Eiropas Savienības Oficiālais Vēstnesis

               L 252/103

         EIROPAS PARLAMENTA LĒMUMS (ES, Euratom) 2017/1610
   (2017. gada 27. aprīlis)
   par Mazo un vidējo uzņēmumu izpildaģentūras 2015. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eiropas Savienības 2015. finanšu gada vispārējo budžetu (1),

               —

               ņemot vērā Eiropas Savienības konsolidētos pārskatus par 2015. finanšu gadu (COM(2016) 475 – C8-0269/2016) (2),

               —

               ņemot vērā Mazo un vidējo uzņēmumu izpildaģentūras galīgos gada pārskatus par 2015. finanšu gadu (3),

               —

               ņemot vērā Komisijas ziņojumu par turpmāko rīcību attiecībā uz 2014. finanšu gada budžeta izpildes apstiprināšanu (COM(2016) 674) un Komisijas dienestu darba dokumentus, kas tam pievienoti (SWD(2016) 338, SWD(2016) 339),

               —

               ņemot vērā Komisijas gada ziņojumu budžeta izpildes apstiprinātājiestādei par 2015. gadā veiktajām iekšējām revīzijām (COM(2016) 628) un Komisijas dienestu darba dokumentu, kas tam pievienots (SWD(2016) 322),

               —

               ņemot vērā Revīzijas palātas ziņojumu par Mazo un vidējo uzņēmumu izpildaģentūras 2015. finanšu gada pārskatiem ar Aģentūras atbildi (4),

               —

               ņemot vērā deklarāciju par pārskatu ticamību (5), kā arī par pakārtoto darījumu likumību un pareizību, kuru Revīzijas palāta sniegusi par 2015. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2017. gada 21. februāra ieteikumu par apstiprinājumu, ko sniedz izpildaģentūrām par 2015. finanšu gada budžeta izpildi (05874/2017 – C8-0038/2017),

               —

               ņemot vērā Līguma par Eiropas Savienības darbību 317., 318. un 319. pantu,

               —

               ņemot vērā Eiropas Atomenerģijas kopienas dibināšanas līguma 106.a pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 62., 164., 165. un 166. pantu,

               —

               ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (7), un jo īpaši tās 14. panta 3. punktu,

               —

               ņemot vērā Komisijas 2004. gada 21. septembra Regulu (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (8), un jo īpaši tās 66. panta pirmo un otro daļu,

               —

               ņemot vērā Komisijas 2013. gada 17. decembra Īstenošanas lēmumu 2013/771/ES, ar ko izveido Mazo un vidējo uzņēmumu izpildaģentūru un atceļ Lēmumu 2004/20/EK un Lēmumu 2007/372/EK (9),

               —

               ņemot vērā Reglamenta 93. pantu un IV pielikumu,

               —

               ņemot vērā Budžeta kontroles komitejas ziņojumu un citu attiecīgo komiteju atzinumus (A8-0150/2017),

               A.

               tā kā saskaņā ar Līguma par Eiropas Savienību 17. panta 1. punktu Komisija uzņemas atbildību par budžeta izpildi un programmu pārvaldību un saskaņā ar Līguma par Eiropas Savienības darbību 317. pantu budžeta izpildi veic sadarbībā ar dalībvalstīm un ievērojot pareizas finanšu pārvaldības principu,

               1.

               sniedz Mazo un vidējo uzņēmumu izpildaģentūras direktoram apstiprinājumu par Izpildaģentūras 2015. finanšu gada budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2015. finanšu gada vispārējā budžeta izpildes apstiprināšanu, III iedaļa – Komisija un izpildaģentūras, kā arī 2017. gada 27. aprīļa rezolūcijā par Revīzijas palātas īpašajiem ziņojumiem saistībā ar apstiprinājuma sniegšanu Komisijai par 2015. finanšu gada budžeta izpildi (10);

               3.

               uzdod priekšsēdētājam šo lēmumu, lēmumu par Eiropas Savienības 2015. finanšu gada vispārējā budžeta izpildes apstiprināšanu, III iedaļa – Komisija, kā arī rezolūciju, kas ir neatņemama šo lēmumu daļa, nosūtīt Mazo un vidējo uzņēmumu izpildaģentūras direktoram, Padomei, Komisijai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Antonio TAJANI

            Ģenerālsekretārs

         Klaus WELLE

      (1)  OV L 69, 13.3.2015.

      (2)  OV C 380, 14.10.2016., 1. lpp.

      (3)  OV C 417, 11.11.2016., 10. lpp.

      (4)  OV C 449, 1.12.2016., 61. lpp.

      (5)  OV C 380, 14.10.2016., 147. lpp.

      (6)  OV L 298, 26.10.2012., 1. lpp.

      (7)  OV L 11, 16.1.2003., 1. lpp.

      (8)  OV L 297, 22.9.2004., 6. lpp.

      (9)  OV L 341, 18.12.2013., 73. lpp.

      (10)  Pieņemtie teksti, P8_TA(2017)0144 (skatīt šā Oficiālā Vēstneša 66. lpp.).


title: Padomes un Padomē sanākušo Eiropas Savienības dalībvalstu valdību pārstāvju Lēmums (2011. gada 16. jūnijs) par to, lai Savienības vārdā parakstītu un provizoriski piemērotu Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses; un par to, lai Savienības vārdā parakstītu un provizoriski piemērotu Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses

text:
               29.10.2011

               LV

               Eiropas Savienības Oficiālais Vēstnesis

               L 283/1

         PADOMES UN PADOMĒ SANĀKUŠO EIROPAS SAVIENĪBAS DALĪBVALSTU VALDĪBU PĀRSTĀVJU LĒMUMS
   (2011. gada 16. jūnijs)
   par to, lai Savienības vārdā parakstītu un provizoriski piemērotu Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses; un par to, lai Savienības vārdā parakstītu un provizoriski piemērotu Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses
   (2011/708/ES)
   PADOME UN PADOMĒ SANĀKUŠIE EIROPAS SAVIENĪBAS DALĪBVALSTU VALDĪBU PĀRSTĀVJI,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 5. punktu un 218. panta 8. punkta pirmo daļu,
   ņemot vērā Eiropas Komisijas priekšlikumu,
   tā kā:

               (1)

               Gaisa transporta nolīgumā starp Eiropas Kopienu un tās dalībvalstīm, no vienas puses, un Amerikas Savienotajām Valstīm, no otras puses (1) (“Gaisa transporta nolīgums”), kuru Amerikas Savienotās Valstis, Eiropas Kopienas dalībvalstis un Eiropas Kopiena parakstīja 2007. gada 25. un 30. aprīlī un kurā grozījumi izdarīti ar Protokolu, ar ko groza Gaisa transporta nolīgumu starp Amerikas Savienotajām Valstīm un Eiropas Kopienu un tās dalībvalstīm, kas parakstīts 2007. gada 25. un 30. aprīlī (2) (“protokols”) un ko Amerikas Savienotās Valstis, Eiropas Savienības dalībvalstis un Eiropas Savienība parakstīja 2010. gada 24. jūnijā, ir skaidri paredzēta trešo valstu pievienošanās Gaisa transporta nolīgumam.

               (2)

               Saskaņā ar 18. panta 5. punktu ES un ASV gaisa transporta nolīgumā, kas grozīts ar protokolu, ar to izveidotā Apvienotā komiteja ir izstrādājusi priekšlikumu par Islandes un Norvēģijas Karalistes pievienošanos ES un ASV gaisa transporta nolīgumam, kas grozīts ar protokolu.

               (3)

               Apvienotā komiteja 2010. gada 16. novembrī ierosināja Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses (“pievienošanās nolīgums”).

               (4)

               Komisija ir risinājusi sarunas par papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses (“papildnolīgums”).

               (5)

               Pievienošanās nolīgums un papildnolīgums būtu jāparaksta un jāpiemēro provizoriski, kamēr nav pabeigtas to noslēgšanai nepieciešamās procedūras,

         IR PIEŅĒMUŠI ŠO LĒMUMU.
   1. pants
   Ar šo Savienības vārdā tiek atļauts parakstīt Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses un Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, ņemot vērā minēto nolīgumu noslēgšanu.
   Pievienošanās nolīguma un papildnolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā parakstīt nolīgumu un papildnolīgumu.
   3. pants
   Kamēr nav pabeigtas pievienošanās nolīguma un papildnolīguma noslēgšanai nepieciešamās procedūras, Eiropas Savienība un, dalībvalstis, ciktāl to atļauj attiecīgo valstu tiesību akti, un visas attiecīgās puses tos no parakstīšanas dienas (3) piemēro provizoriski.
   4. pants
   Šis lēmums stājas spēkā tā pieņemšanas dienā.

      Luksemburgā, 2011. gada 16. jūnijā

            priekšsēdētājs

         VÖLNER P.

      (1)  OV L 134, 25.5.2007., 4. lpp.

      (2)  OV L 223, 25.8.2010., 3. lpp.

      (3)  Pievienošanās nolīguma un papildnolīguma parakstīšanas dienu Padomes Ģenerālsekretariāts publicēs Eiropas Savienības Oficiālajā Vēstnesī.
    ---documentbreak---

               29.10.2011

               LV

               Eiropas Savienības Oficiālais Vēstnesis

               L 283/1

         TULKOJUMS
   GAISA TRANSPORTA NOLĪGUMS
   AMERIKAS SAVIENOTĀS VALSTIS (turpmāk “ASV”),
   no vienas puses,
   BEĻĢIJAS KARALISTE,
   BULGĀRIJAS REPUBLIKA,
   ČEHIJAS REPUBLIKA,
   DĀNIJAS KARALISTE,
   VĀCIJAS FEDERATĪVĀ REPUBLIKA,
   IGAUNIJAS REPUBLIKA,
   ĪRIJA,
   GRIEĶIJAS REPUBLIKA,
   SPĀNIJAS KARALISTE,
   FRANCIJAS REPUBLIKA,
   ITĀLIJAS REPUBLIKA,
   KIPRAS REPUBLIKA,
   LATVIJAS REPUBLIKA,
   LIETUVAS REPUBLIKA,
   LUKSEMBURGAS LIELHERCOGISTE,
   UNGĀRIJAS REPUBLIKA,
   MALTA,
   NĪDERLANDES KARALISTE,
   AUSTRIJAS REPUBLIKA,
   POLIJAS REPUBLIKA,
   PORTUGĀLES REPUBLIKA,
   RUMĀNIJA,
   SLOVĒNIJAS REPUBLIKA,
   SLOVĀKIJAS REPUBLIKA,
   SOMIJAS REPUBLIKA,
   ZVIEDRIJAS KARALISTE,
   LIELBRITĀNIJAS UN ZIEMEĻĪRIJAS APVIENOTĀ KARALISTE,
   Līguma par Eiropas Savienību un Līguma par Eiropas Savienības darbību puses un Eiropas Savienības dalībvalstis (turpmāk “dalībvalstis”),
   un
   EIROPAS SAVIENĪBA,
   no otras puses,
   ISLANDE,
   no trešās puses, un
   NORVĒĢIJAS KARALISTE (turpmāk “Norvēģija”),
   no ceturtās puses,
   VĒLOTIES attīstīt starptautiskās aviācijas sistēmu, kas balstīta uz konkurenci starp aviokompānijām tirgū ar minimālu valdības iejaukšanos un regulāciju,
   VĒLOTIES veicināt starptautiskā gaisa transporta iespēju paplašināšanos, tostarp attīstot gaisa pārvadājumu tīklu atbilstīgi pasažieru un pārvadātāju vajadzībām, lai nodrošinātu ērtus gaisa pārvadājumu pakalpojumus,
   VĒLOTIES dot iespēju aviokompānijām piedāvāt ceļotājiem un pārvadātājiem konkurētspējīgas cenas un pakalpojumus atvērta tirgus apstākļos,
   VĒLOTIES, lai visas gaisa transporta nozares jomas, tostarp aviokompāniju darbinieki, gūtu labumu liberalizēta nolīguma noslēgšanas rezultātā,
   VĒLOTIES nodrošināt visaugstāko aviācijas un lidojumu drošības pakāpi starptautiskajā gaisa satiksmē un atkārtoti apliecinot savas nopietnās bažas par darbībām vai draudiem attiecībā uz gaisa kuģu drošību, kuri apdraud personu vai īpašuma drošību, negatīvi ietekmē gaisa pārvadājumu darbību, kā arī iedragā sabiedrības uzticēšanos civilās aviācijas lidojumu drošībai,
   ŅĒMOT VĒRĀ Konvenciju par starptautisko civilo aviāciju, kas atklāta parakstīšanai Čikāgā 1944. gada 7. decembrī,
   ATZĪSTOT, ka valdības subsīdijas var negatīvi ietekmēt konkurenci starp aviokompānijām un apdraudēt šā nolīguma pamatmērķus,
   APSTIPRINOT vides aizsardzības nozīmi starptautiskās aviācijas politikas izstrādē un īstenošanā,
   ATZĪMĒJOT patērētāju aizsardzības nozīmīgumu, tostarp aizsardzību, ko sniedz 1999. gada 28. maijā Monreālā parakstītā Konvencija par dažu starptautiskā gaisa transporta noteikumu unifikāciju,
   AR NODOMU balstīties uz esošo nolīgumu sistēmu nolūkā atvērt pieeju tirgum un maksimāli palielināt patērētāju, aviokompāniju, darbaspēka un sabiedrības priekšrocības abpus Atlantijas okeānam,
   ATZĪSTOT, ka ir svarīgi uzlabot aviokompāniju piekļuvi pasaules kapitāla tirgiem, lai stiprinātu konkurenci un sekmētu šā nolīguma mērķu sasniegšanu,
   AR NODOMU izveidot globālas nozīmes precedentu liberalizācijas rezultātā gūto priekšrocību attīstīšanai šajā svarīgajā ekonomikas nozarē,
   ATZĪSTOT, ka, 2009. gada 1. decembrī stājoties spēkā Lisabonas līgumam, ar ko groza Līgumu par Eiropas Savienību un Eiropas Kopienas dibināšanas līgumu, Eiropas Savienība aizstāja Eiropas Kopienu un kļuva par tās pēcteci un ka no šā datuma visas Eiropas Kopienas tiesības un pienākumi un visas atsauces uz Eiropas Kopienu, kas sastopamas Gaisa transporta nolīgumā, kuru 2007. gada 25. un 30. aprīlī parakstījušas Amerikas Savienotās Valstis un Eiropas Kopiena un tās dalībvalstis, attiecas uz Eiropas Savienību,
   IR VIENOJUŠĀS PAR TURPMĀKO.
   1. pants
   Definīcija
   “Puse” ir ASV, Eiropas Savienība un tās dalībvalstis, Islande vai Norvēģija.
   2. pants
   Ar protokolu grozītā gaisa transporta nolīguma piemērošana un šā nolīguma pielikuma piemērošana
   Gaisa transporta nolīguma noteikumi, kuru 2007. gada 25. un 30. aprīlī parakstīja Amerikas Savienotās Valstis un Eiropas Kopiena un tās dalībvalstis (turpmāk “gaisa transporta nolīgums”) un kurā grozījumi izdarīti ar protokolu, ar ko izdara grozījumus gaisa transporta nolīgumā un kuru Amerikas Savienotās Valstis un Eiropas Savienība un tās dalībvalstis parakstīja 2010. gada 24. jūnijā (turpmāk “protokols”), kas šajā tekstā iestrādāti kā atsauce, attiecas uz visām šā nolīguma pusēm, ievērojot šā nolīguma pielikumu. Ar protokolu grozītā gaisa transporta nolīguma noteikumi attiecas uz Islandi un Norvēģiju tā, it kā tās būtu Eiropas Savienības dalībvalstis, lai saskaņā ar minēto nolīgumu Islandei un Norvēģijai būtu visas dalībvalstu tiesības un pienākumi. Šā nolīguma pielikuma noteikumi ir neatņemama tā sastāvdaļa.
   3. pants
   Nolīguma izbeigšana vai provizoriskas piemērošanas pārtraukšana
   1.   Gan ASV, gan Eiropas Savienība un tās dalībvalstis drīkst jebkurā brīdī rakstiski ar diplomātisku kanālu starpniecību paziņot pārējām trim pusēm par tās lēmumu izbeigt šo nolīgumu vai šā nolīguma provizorisku piemērošanu saskaņā ar 5. pantu.
   Šāda paziņojuma eksemplārs vienlaikus jānosūta Starptautiskajai Civilās aviācijas organizācijai (ICAO). Šis nolīgums vai tā provizoriskas piemērošanas darbība beidzas pusnaktī pēc Griničas laika Starptautiskās Gaisa transporta asociācijas (IATA) satiksmes sezonas beigās vienu gadu pēc dienas, kad iesniegts rakstisks paziņojums par izbeigšanu, ja vien paziņojums netiek atsaukts, visām pusēm par to vienojoties līdz šā laikposma beigām.
   2.   Gan Islande, gan Norvēģija drīkst jebkurā brīdī rakstiski ar diplomātisku kanālu starpniecību paziņot pārējām pusēm par tās lēmumu izstāties no šā nolīguma vai izbeigt šā nolīguma provizorisku piemērošanu saskaņā ar 5. pantu. Šāda paziņojuma eksemplārs vienlaikus jānosūta ICAO. Šāda izstāšanās vai provizoriskas piemērošanas izbeigšana stājas spēkā pusnaktī pēc Griničas laika IATA satiksmes sezonas beigās vienu gadu pēc dienas, kad iesniegts rakstisks paziņojums, ja vien paziņojums netiek atsaukts, nolīguma pusei, kas iesniegusi rakstisku paziņojumu, ASV, Eiropas Savienībai un tās dalībvalstīm par to rakstiski vienojoties līdz šā laikposma beigām.
   3.   Gan ASV, gan Eiropas Savienība un tās dalībvalstis drīkst jebkurā brīdī rakstiski ar diplomātisku kanālu starpniecību paziņot Islandei un Norvēģijai par tās lēmumu izbeigt šo nolīgumu vai izbeigt šā nolīguma provizorisku piemērošanu attiecībā uz Islandi vai Norvēģiju. Šāda paziņojuma eksemplāri vienlaikus jānosūta abām pārējām nolīguma pusēm un ICAO. Šāda nolīguma darbības vai nolīguma provizoriskas piemērošanas izbeigšana attiecībā uz Islandi un Norvēģiju stājas spēkā pusnaktī pēc Griničas laika IATA satiksmes sezonas beigās vienu gadu pēc dienas, kad iesniegts rakstisks paziņojums par izbeigšanu, ja vien paziņojums netiek atsaukts, ASV, Eiropas Savienībai un tās dalībvalstīm un pusei, kas saņēmusi paziņojumu, par to rakstiski vienojoties līdz šā laikposma beigām.
   4.   Attiecībā uz diplomātiskajām notām, kas paredzētas šajā pantā, Eiropas Savienības un tās dalībvalstu nosūtītās vai Eiropas Savienībai un tās dalībvalstīm adresētās diplomātiskās notas nosūta vai attiecīgi saņem Eiropas Savienība.
   5.   Neskarot citus šā panta noteikumus, gadījumā, ja gaisa transporta nolīgums, kas grozīts ar protokolu, tiek izbeigts, vienlaikus tiek izbeigta arī šā nolīguma darbība.
   4. pants
   Reģistrācija ICAO

   Šo nolīgumu un visus tā grozījumus Eiropas Savienības Padomes Ģenerālsekretariāts reģistrē ICAO.
   5. pants
   Provizoriska piemērošana
   Līdz nolīgums stājas spēkā, puses piekrīt no tā parakstīšanas dienas to piemērot provizoriski, ciktāl to atļauj valsts tiesību akti. Ja gaisa transporta nolīgumu, kas grozīts ar protokolu, izbeidz saskaņā ar tā 23. pantu vai ja tiek izbeigta tā provizoriska piemērošana saskaņā ar tā 25. pantu, vai arī ja tiek izbeigta protokola provizoriska piemērošana saskaņā ar protokola 9. pantu, vienlaikus tiek izbeigta arī šā nolīguma provizoriska piemērošana.
   6. pants
   Stāšanās spēkā
   Šis nolīgums stājas spēkā atkarībā no tā, kas ir vēlāk:

               1)

               dienā, kad stājas spēkā gaisa transporta nolīgums;

               2)

               dienā, kad stājas spēkā protokols; un

               3)

               vienu mēnesi pēc dienas, kad ar pēdējo diplomātisko notu ir pabeigta notu apmaiņa starp nolīguma pusēm, apliecinot, ka ir pabeigtas visas procedūras, kas vajadzīgas, lai šis nolīgums stātos spēkā.

         Šīs diplomātisko notu apmaiņas nolūkā Eiropas Savienībai un tās dalībvalstīm adresētās diplomātiskās notas vai Eiropas Savienības un tās dalībvalstu nosūtītās notas nosūta vai attiecīgi saņem Eiropas Savienība. Eiropas Savienības un tās dalībvalstu diplomātiskajā notā vai diplomātiskajās notās ir iekļauti visu dalībvalstu paziņojumi, apstiprinot, ka ir pabeigtas to procedūras, kas vajadzīgas, lai šis nolīgums stātos spēkā.

      TO APLIECINOT, attiecīgi pilnvarotas personas ir parakstījušas šo nolīgumu.
      Sagatavots četros eksemplāros Luksemburgā un Oslo attiecīgi 2011. gada sešpadsmitajā un divdesmit pirmajā jūnijā.

         For the United States of America

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         Fyrir Ísland

         For Kongeriket Norge

         Voor het Koninkrijk België
         Pour le Royaume de Belgique
         Für das Königreich Belgien

         Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
         Cette signature engage également la Région wallonne, la Région flamande et la Région de Bruxelles-Capitale.
         Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

         За Репyблика Бългaрия

         Za Českou republiku

         For Kongeriget Danmark

         Für die Bundesrepublik Deutschland

         Eesti Vabariigi nimel

         Thar cheann Na hÉireann
         For Ireland

         Για την Ελληνική Δημοκρατία

         Por el Reino de España

         Pour la République française

         Per la Repubblica italiana

         Για την Κυπριακή Δημοκρατία

         Latvijas Republikas vārdā –

         Lietuvos Respublikos vardu

         Pour le Grand-Duché de Luxembourg

         A Magyar Köztársaság részéről

         Għal Malta

         Voor het Koninkrijk der Nederlanden

         Für die Republik Österreich

         W imieniu Rzeczypospolitej Polskiej

         Pela República Portuguesa

         Pentru România

         Za Republiko Slovenijo

         Za Slovenskú republiku

         Suomen tasavallan puolesta
         För Republiken Finland

         För Konungariket Sverige

         For the United Kingdom of Great Britain and Northern Ireland

   KOPĪGĀ DEKLARĀCIJA
   Amerikas Savienoto Valstu, Eiropas Savienības un tās dalībvalstu, Islandes un Norvēģijas Karalistes pārstāvji ir apstiprinājuši, ka šā dokumenta – Gaisa transporta nolīguma starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses (turpmāk “nolīgums”) – tekstam ir jābūt autentiskam arī pārējās valodās, atbilstīgi paredzētajai kārtībai, vai nu vēstuļu apmaiņas veidā pirms nolīguma parakstīšanas, vai arī ar Apvienotās komitejas lēmumu pēc nolīguma parakstīšanas.
   Šī kopīgā deklarācija ir nolīguma neatņemama sastāvdaļa.
   PIELIKUMS

      Īpaši noteikumi attiecībā uz Islandi un Norvēģiju

   Ar protokolu grozītā gaisa transporta nolīguma noteikumi ar turpmākajiem grozījumiem attiecas uz visām šā nolīguma pusēm. Ar protokolu grozītā gaisa transporta nolīguma noteikumi attiecas uz Islandi un Norvēģiju tā, it kā tās būtu Eiropas Savienības dalībvalstis, lai saskaņā ar minēto nolīgumu Islandei un Norvēģijai būtu visas dalībvalstu tiesības un pienākumi, ņemot vērā turpmāk izklāstīto.

               1.

               Ar protokolu grozītā gaisa transporta nolīguma 1. panta 9. punktu izsaka šādā redakcijā:
               “ “Teritorija” attiecībā uz Amerikas Savienotajām Valstīm nozīmē zemes platības (kontinentālā teritorija un salas), iekšējos ūdeņus un tās suverenitātē vai jurisdikcijā esošos teritoriālos jūras ūdeņus un attiecībā uz Eiropas Savienību un tās dalībvalstīm – zemes platības (kontinentālā teritorija un salas), iekšējos ūdeņus un teritoriālos jūras ūdeņus, kur piemēro Eiropas Ekonomikas zonas līgumu saskaņā ar minētajā līgumā un jebkurā tā tiesības pārņemošā instrumentā paredzētajiem nosacījumiem, izņemot Lihtenšteinas Firstistes suverenitātē vai jurisdikcijā esošās zemes platības un iekšējos ūdeņus; šā nolīguma piemērošana Gibraltāra lidostai attiecīgi neskar Spānijas Karalistes un Apvienotās Karalistes juridisko nostāju domstarpībās par to, kā suverenitātē ir lidostas teritorija, un Gibraltāra lidostas neiekļaušanu Eiropas Savienības pasākumos aviācijas jomā, kas ir spēkā 2006. gada 18. septembrī dalībvalstu starpā saskaņā ar nosacījumiem ministru paziņojumā par Gibraltāra lidostu, par ko vienojās 2006. gada 18. septembrī Kordovā; un”.

               2.

               Ar protokolu grozītā gaisa transporta nolīguma 23. līdz 26. pants neattiecas uz Islandi un Norvēģiju.

               3.

               Protokola 9. un 10. pants neattiecas uz Islandi un Norvēģiju.

               4.

               Ar protokolu grozītā gaisa transporta nolīguma 1. pielikuma 1. iedaļu papildina ar šādu tekstu:

                           “w.

                           Islande: gaisa transporta nolīgums, kas parakstīts Vašingtonā 1995. gada 14. jūnijā; kurā grozījumi izdarīti 2002. gada 1. martā, apmainoties ar notām; kurā grozījumi izdarīti 2006. gada 14. augustā un 2007. gada 9. martā, apmainoties ar notām.

                           x.

                           Norvēģijas Karaliste: nolīgums attiecībā uz gaisa pārvadājumu pakalpojumiem, kas stājās spēkā ar notu apmaiņu Vašingtonā 1945. gada 6. oktobrī; kurā grozījumi izdarīti 1954. gada 6. augustā, apmainoties ar notām; kurā grozījumi izdarīti 1995. gada 16. jūnijā, apmainoties ar notām.”

               5.

               Ar protokolu grozītā gaisa transporta nolīguma 1. pielikuma 2. iedaļu izsaka šādā redakcijā:
               “Neskarot šā pielikuma 1. iedaļu, apgabalos, kas nav ietverti šā nolīguma 1. panta “teritorijas” definīcijā, turpina piemērot nolīgumus, kas minēti šīs iedaļas e) apakšpunktā (Dānija un ASV), g) apakšpunktā (Francija un ASV), v) apakšpunktā (Apvienotā Karaliste un ASV) un x) apakšpunktā (Norvēģija un ASV), atbilstīgi tajos ietvertajiem nosacījumiem.”

               6.

               Ar protokolu grozītā gaisa transporta nolīguma 1. pielikuma 3. iedaļu izsaka šādā redakcijā:
               “Neskarot šā nolīguma 3. pantu, ASV aviokompānijām nav piešķirtas tiesības sniegt vienīgi kravas pārvadājumu pakalpojumus, kas nav daļa no pakalpojuma, kurā tiek apkalpotas ASV, uz vai no vietām dalībvalstīs, izņemot uz vai no vietām Čehijas Republikā, Francijas Republikā, Vācijas Federatīvajā Republikā, Luksemburgas Lielhercogistē, Maltā, Polijas Republikā, Portugāles Republikā, Slovākijas Republikā, Islandē un Norvēģijas Karalistē.”

               7.

               Ar protokolu grozītā gaisa transporta nolīguma 2. pielikuma 3. pantu papildina ar šādu teikumu:
               “Attiecībā uz Islandi un Norvēģiju tas ietver, bet ne tikai, Līguma par Eiropas Ekonomikas zonu 53., 54. un 55. pantu un Eiropas Savienības regulas, ar ko īsteno Līguma par Eiropas Savienības darbību 101., 102. un 105. pantu, kas iestrādāti Līgumā par Eiropas Ekonomikas zonu, kā arī tā grozījumus.”

               8.

               Gaisa transporta nolīguma, kas grozīts ar protokolu, 21. panta 4. punktu piemēro Islandei un Norvēģijai tiktāl, ciktāl saskaņā ar jebkādiem šeit izklāstītiem pielāgojumiem Līgumā par Eiropas Ekonomikas zonu ir iestrādāti attiecīgie Eiropas Savienības tiesību akti. Gaisa transporta nolīguma, kas grozīts ar protokolu, 21. panta 4. punkta a) un b) apakšpunktā paredzētās tiesības Islande un Norvēģija varēs izmantot vienīgi gadījumā, ja attiecībā uz darbības ierobežojumu noteikšanu saistībā ar troksni Islandei un Norvēģijai atbilstīgi attiecīgiem Eiropas Savienības normatīvajiem aktiem, kas iekļauti Līgumā par Eiropas Ekonomikas zonu, piemēro pārraudzību, kas ir salīdzināma ar protokolu grozītā gaisa transporta nolīguma 21. panta 4. punktā paredzētajai pārraudzībai.

          ---documentbreak--- NA ---documentbreak---

               29.10.2011

               LV

               Eiropas Savienības Oficiālais Vēstnesis

               L 283/1

         PAPILDNOLĪGUMS
   starp Eiropas Savienību un tās dalībvalstīm, no vienas puses, Islandi, no otras puses, Norvēģijas Karalisti, no trešās puses, par to, kā piemērot gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses
   BEĻĢIJAS KARALISTE,
   BULGĀRIJAS REPUBLIKA,
   ČEHIJAS REPUBLIKA,
   DĀNIJAS KARALISTE,
   VĀCIJAS FEDERATĪVĀ REPUBLIKA,
   IGAUNIJAS REPUBLIKA,
   ĪRIJA,
   GRIEĶIJAS REPUBLIKA,
   SPĀNIJAS KARALISTE,
   FRANCIJAS REPUBLIKA,
   ITĀLIJAS REPUBLIKA,
   KIPRAS REPUBLIKA,
   LATVIJAS REPUBLIKA,
   LIETUVAS REPUBLIKA,
   LUKSEMBURGAS LIELHERCOGISTE,
   UNGĀRIJAS REPUBLIKA,
   MALTA,
   NĪDERLANDES KARALISTE,
   AUSTRIJAS REPUBLIKA,
   POLIJAS REPUBLIKA,
   PORTUGĀLES REPUBLIKA,
   RUMĀNIJA,
   SLOVĒNIJAS REPUBLIKA,
   SLOVĀKIJAS REPUBLIKA,
   SOMIJAS REPUBLIKA,
   ZVIEDRIJAS KARALISTE,
   LIELBRITĀNIJAS UN ZIEMEĻĪRIJAS APVIENOTĀ KARALISTE,
   Līguma par Eiropas Savienību un Līguma par Eiropas Savienības darbību puses un Eiropas Savienības dalībvalstis (turpmāk “dalībvalstis”),
   un
   EIROPAS SAVIENĪBA,
   no vienas puses,
   ISLANDE,
   no otras puses,
   un
   NORVĒĢIJAS KARALISTE (turpmāk “Norvēģija”),
   no trešās puses,
   ATZĪMĒJOT, ka Eiropas Komisija saskaņā ar Padomes lēmumu, ar ko Komisijai piešķir pilnvaras sākt sarunas, Eiropas Savienības un dalībvalstu vārdā risināja sarunas ar Amerikas Savienotajām Valstīm par gaisa transporta nolīgumu,
   ATZĪMĒJOT, ka Gaisa transporta nolīgumu starp Amerikas Savienotajām Valstīm un Eiropas Kopienu un tās dalībvalstīm (turpmāk “gaisa transporta nolīgums”) parafēja 2007. gada 2. martā, parakstīja Briselē 2007. gada 25. aprīlī un Vašingtonā 2007. gada 30. aprīlī un ka to provizoriski piemēro no 2008. gada 30. marta,
   ATZĪMĒJOT, ka gaisa transporta nolīgumu grozīja ar protokolu, ar ko izdara grozījumus gaisa transporta nolīgumā starp Amerikas Savienotajām Valstīm un Eiropas Savienību un tās dalībvalstīm (turpmāk “protokols”), kuru parafēja 2010. gada 25. martā un parakstīja Luksemburgā, 2010. gada 24. jūnijā,
   ATZĪMĒJOT, ka Islande un Norvēģija, kas ar Eiropas Ekonomikas zonas līgumu kā pilnībā integrētas dalībnieces piedalās Eiropas vienotajā aviācijas tirgū, ir vienā dienā pievienojušās gaisa transporta nolīgumam, kas grozīts ar protokolu, noslēdzot nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses (turpmāk “nolīgums”), kurā iekļauts ar protokolu grozītais gaisa transporta nolīgums,
   ATZĪSTOT, ka ir jānosaka procesuālā kārtība, lai vajadzības gadījumā nolemtu, kā īstenojami pasākumi atbilstīgi gaisa transporta nolīguma, kas grozīts ar protokolu, 21. panta 5. punktam,
   ATZĪSTOT, ka turklāt ir jānosaka procesuālā kārtība Islandes un Norvēģijas dalībai Apvienotajā komitejā, kas izveidota saskaņā ar 18. pantu gaisa transporta nolīgumā, kas grozīts ar protokolu, un arbitrāžas procesos, kas paredzēti šā paša gaisa transporta nolīguma, kas grozīts ar protokolu, 19. pantā. Šai procesuālajai kārtībai ir jānodrošina vajadzīgā sadarbība, informācijas plūsma un apspriešanās pirms Apvienotās komitejas sēdēm, kā arī konkrētu gaisa transporta nolīguma noteikumu īstenošana, jo īpaši attiecībā uz aviācijas un lidojumu drošību, satiksmes tiesību piešķiršanu un atsaukšanu, kā arī valsts atbalstu,
   IR VIENOJUŠĀS PAR TURPMĀKO.
   1. pants
   Paziņošana
   Ja Eiropas Savienība un tās dalībvalstis nolemj izbeigt nolīgumu saskaņā ar šā nolīguma 3. pantu vai pārtraukt tā provizorisku piemērošanu, vai atsaukt paziņojumus šajā sakarā, pirms ar diplomātisko kanālu palīdzību par to paziņo Amerikas Savienotajām Valstīm, Komisija nekavējoties dara to zināmu Islandei un Norvēģijai. Islande un/vai Norvēģija arī nekavējoties paziņo Komisijai par jebkādu šādu lēmumu.
   2. pants
   Satiksmes tiesību atcelšana
   Lēmumu neatļaut citas puses aviokompānijām veikt papildu lidojumus vai iekļūt jaunos tirgos atbilstīgi nolīgumam un paziņot par to Amerikas Savienotajām Valstīm, kā arī lēmumu piekrist šādu lēmumu atcelt, ievērojot 21. panta 5. punktu gaisa transporta nolīgumā, kas grozīts ar protokolu, pieņem Padome Eiropas Savienības un tās dalībvalstu vārdā, lemjot vienprātīgi, saskaņā ar attiecīgiem Līguma noteikumiem, un Islande un Norvēģija. Padomes priekšsēdētājs, rīkojoties Eiropas Savienības un tās dalībvalstu, Islandes un Norvēģijas vārdā, šādu lēmumu attiecīgi paziņo Amerikas Savienotajām Valstīm.
   3. pants
   Apvienotā komiteja
   1.   Apvienotajā komitejā, kas izveidota atbilstīgi 18. pantam gaisa transporta nolīgumā, kas grozīts ar protokolu, Eiropas Savienību, dalībvalstis, Islandi un Norvēģiju pārstāv Komisijas, dalībvalstu, Islandes un Norvēģijas pārstāvji.
   2.   Ar Eiropas Savienības, dalībvalstu, Islandes un Norvēģijas nostāju Apvienotajā komitejā iepazīstina Komisija, izņemot jomas, kas Eiropas Savienībā ir vienīgi dalībvalstu kompetencē; šādā gadījumā ar to attiecīgi iepazīstina Padomes prezidentūra vai Komisija, Islande un/vai Norvēģija.
   3.   Islandes un Norvēģijas nostāju Apvienotajā komitejā jautājumos, uz kuriem attiecas 14. vai 20. pants gaisa transporta nolīgumā, kas grozīts ar protokolu, vai jautājumos, kam nav vajadzīga tāda lēmuma pieņemšana, kuram ir tiesiskas sekas, pieņem Komisija, vienojoties ar Islandi un Norvēģiju.
   4.   Attiecībā uz citiem Apvienotās komitejas lēmumiem jautājumos, kas neskar Eiropas Ekonomikas zonas līgumā iekļautās regulas un direktīvas, Islandes un Norvēģijas nostāju pieņem Islande un Norvēģija pēc Komisijas priekšlikuma.
   5.   Attiecībā uz citiem Apvienotās komitejas lēmumiem jautājumos, kas neskar Eiropas Ekonomikas zonas līgumā iekļautās regulas un direktīvas, Islandes un Norvēģijas nostāju pieņem Islande un Norvēģija, vienojoties ar Komisiju.
   6.   Komisija veic atbilstošus pasākumus, lai nodrošinātu Islandes un Norvēģijas pilnīgu dalību jebkurās ar sadarbību, apspriešanu vai lēmumu pieņemšanu saistītās sanāksmēs ar dalībvalstīm un piekļuvi attiecīgai informācijai, gatavojoties Apvienotās komitejas sanāksmēm.
   4. pants
   Arbitrāža
   1.   Komisija pārstāv Eiropas Savienību, dalībvalstis, Islandi un Norvēģiju arbitrāžas procesos saskaņā ar 19. pantu gaisa transporta nolīgumā, kas grozīts ar protokolu.
   2.   Vajadzības gadījumā Komisija veic pasākumus, lai nodrošinātu Islandes un Norvēģijas iesaistīšanos arbitrāžas procesu sagatavošanā un koordinēšanā.
   3.   Ja Padome nolemj pārtraukt priekšrocību piemērošanu saskaņā ar 19. panta 7. punktu gaisa transporta nolīgumā, kas grozīts ar protokolu, par šādu lēmumu paziņo Islandei un Norvēģijai. Islande un/vai Norvēģija arī nekavējoties paziņo Komisijai par jebkādu šādu pieņemto lēmumu.
   4.   Par jebkuriem citiem atbilstīgiem pasākumiem, kas jāveic saskaņā ar 19. pantu gaisa transporta nolīgumā, kas grozīts ar protokolu, jautājumos, kas Eiropas Savienībā ir Savienības kompetencē, lēmumu pieņem Komisija, kurai palīdz īpaša komiteja, kuru veido Padomes izraudzīti dalībvalstu pārstāvji, kā arī Islandes un Norvēģijas pārstāvji.
   5. pants
   Informācijas apmaiņa
   1.   Islande un Norvēģija nekavējoties informē Komisiju par jebkuru lēmumu atteikt, atsaukt, apturēt vai ierobežot atļaujas Amerikas Savienoto Valstu aviokompānijai, ko tās pieņēmušas saskaņā ar 4. vai 5. pantu gaisa transporta nolīgumā, kas grozīts ar protokolu. Komisija arī nekavējoties informē Islandi un Norvēģiju par jebkuru šādu dalībvalstu pieņemtu lēmumu.
   2.   Islande un Norvēģija nekavējoties informē Komisiju par visiem pieprasījumiem vai paziņojumiem, ko tās ir nosūtījušas vai saņēmušas atbilstīgi 8. pantam gaisa transporta nolīgumā, kas grozīts ar protokolu. Komisija arī nekavējoties informē Islandi un Norvēģiju par jebkuru šādu dalībvalstu nosūtītu vai saņemtu pieprasījumu vai paziņojumu.
   3.   Islande un Norvēģija nekavējoties informē Komisiju par visiem pieprasījumiem vai paziņojumiem, ko tās ir nosūtījušas vai saņēmušas atbilstīgi 9. pantam gaisa transporta nolīgumā, kas grozīts ar protokolu. Komisija arī nekavējoties informē Islandi un Norvēģiju par jebkuru šādu dalībvalstu nosūtītu vai saņemtu pieprasījumu vai paziņojumu.
   6. pants
   Valdības subsīdijas un atbalsts
   1.   Ja Islande vai Norvēģija uzskata, ka subsīdijas vai atbalsts, kā piešķiršanu apsvērusi vai ko piešķīrusi valsts struktūra Amerikas Savienoto Valstu teritorijā, nelabvēlīgi ietekmēs konkurētspēju, kā minēts 14. panta 2. punktā gaisa transporta nolīgumā, kas grozīts ar protokolu, tā par šo jautājumu informē Komisiju. Ja līdzvērtīgu problēmu Komisijai ir paziņojusi dalībvalsts, arī Komisija par to paziņo Islandei un Norvēģijai.
   2.   Komisija, Islande un Norvēģija var vērsties pie šādas struktūras vai pieprasīt sasaukt Apvienoto komiteju, kas izveidota saskaņā ar 18. pantu gaisa transporta nolīgumā, kas grozīts ar protokolu.
   3.   Komisija, Islande un Norvēģija nekavējoties informē viena otru, ja Amerikas Savienotās Valstis pie tām ir vērsušās saskaņā ar 14. panta 3. punktu gaisa transporta nolīgumā, kas grozīts ar protokolu.
   7. pants
   Papildnolīguma izbeigšana vai provizoriskas piemērošanas pārtraukšana
   1.   Jebkura puse var jebkurā brīdī rakstiski ar diplomātisko kanālu starpniecību paziņot pārējām pusēm par tās lēmumu izbeigt šo papildnolīgumu vai beigt to piemērot provizoriski. Šis papildnolīgums tiek izbeigts vai tā provizoriskas piemērošanas darbība beidzas pusnaktī pēc Griničas laika sešus mēnešus pēc dienas, kad iesniegts rakstisks paziņojums par izbeigšanu vai par provizoriskas piemērošanas pārtraukšanu, ja vien paziņojums netiek atsaukts, pusēm par to vienojoties līdz šā laikposma beigām.
   2.   Neskarot citus šā panta noteikumus, ja nolīgums vai tā provizoriska piemērošana tiek pārtraukta, arī šis papildnolīgums vai tā provizoriskas piemērošanas darbība tiek izbeigta.
   8. pants
   Pagaidu piemērošana
   Līdz šis papildnolīgums stājas spēkā atbilstīgi 9. pantam, puses vienojas to piemērot provizoriski, ciktāl to atļauj pušu valsts tiesību akti, no šā papildnolīguma parakstīšanas dienas vai no nolīguma 5. pantā paredzētā datuma, atkarībā no tā, kas ir vēlāk.
   9. pants
   Stāšanās spēkā
   Šis papildnolīgums stājas spēkā vai nu a) vienu mēnesi pēc pēdējās notas datuma diplomātisko notu apmaiņā starp pusēm, apliecinot, ka ir pabeigtas visas nepieciešamās procedūras, lai šis papildnolīgums stātos spēkā, vai b) nolīguma spēkā stāšanās dienā, atkarībā no tā, kas ir vēlāk.

      TO APLIECINOT, attiecīgi pilnvarotas personas ir parakstījušas šo papildnolīgumu.
      Sagatavots trīs eksemplāros Luksemburgā un Oslo attiecīgi 2011. gada 16. un 21. jūnijā angļu, bulgāru, čehu, dāņu, franču, grieķu, nīderlandiešu, igauņu, islandiešu, itāļu, latviešu, lietuviešu, maltiešu, norvēģu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienlīdz autentiski.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         Fyrir Ísland

         For Kongeriket Norge

         Voor het Koninkrijk België
         Pour le Royaume de Belgique
         Für das Königreich Belgien

         Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
         Cette signature engage également la Région wallonne, la Région flamande et la Région de Bruxelles-Capitale.
         Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

         За Репyблика Бългaрия

         Za Českou republiku

         For Kongeriget Danmark

         Für die Bundesrepublik Deutschland

         Eesti Vabariigi nimel

         Thar cheann Na hÉireann
         For Ireland

         Για την Ελληνική Δημοκρατία

         Por el Reino de España

         Pour la République française

         Per la Repubblica italiana

         Για την Κυπριακή Δημοκρατία

         Latvijas Republikas vārdā –

         Lietuvos Respublikos vardu

         Pour le Grand-Duché de Luxembourg

         A Magyar Köztársaság részéről

         Għal Malta

         Voor het Koninkrijk der Nederlanden

         Für die Republik Österreich

         W imieniu Rzeczypospolitej Polskiej

         Pela República Portuguesa

         Pentru România

         Za Republiko Slovenijo

         Za Slovenskú republiku

         Suomen tasavallan puolesta
         För Republiken Finland

         För Konungariket Sverige

         For the United Kingdom of Great Britain and Northern Ireland


title: Eiropas Parlamenta Lēmums (ES) 2017/1639 (2017. gada 27. aprīlis) par Eiropas Savienības iestāžu Tulkošanas centra 2015. finanšu gada budžeta izpildes apstiprināšanu

text:
               29.9.2017

               LV

               Eiropas Savienības Oficiālais Vēstnesis

               L 252/171

         EIROPAS PARLAMENTA LĒMUMS (ES) 2017/1639
   (2017. gada 27. aprīlis)
   par Eiropas Savienības iestāžu Tulkošanas centra 2015. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eiropas Savienības iestāžu Tulkošanas centra 2015. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Savienības iestāžu Tulkošanas centra 2015. finanšu gada pārskatiem ar Centra atbildi (1),

               —

               ņemot vērā deklarāciju par pārskatu ticamību (2), kā arī par pakārtoto darījumu likumību un pareizību, kuru Revīzijas palāta sniegusi par 2015. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2017. gada 21. februāra ieteikumu par apstiprinājumu, ko sniedz Centram par 2015. finanšu gada budžeta izpildi (05873/2017 – C8-0054/2017),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 1994. gada 28. novembra Regulu (EK) Nr. 2965/94, ar ko izveido Eiropas Savienības iestāžu Tulkošanas centru (4), un jo īpaši tās 14. pantu,

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (5), un jo īpaši tās 108. pantu,

               —

               ņemot vērā Reglamenta 94. pantu un IV pielikumu,

               —

               ņemot vērā Budžeta kontroles komitejas ziņojumu (A8-0075/2017),

               1.

               sniedz Eiropas Savienības iestāžu Tulkošanas centra direktoram apstiprinājumu par Centra 2015. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Savienības iestāžu Tulkošanas centra direktoram, Padomei, Komisijai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Antonio TAJANI

            Ģenerālsekretārs

         Klaus WELLE

      (1)  OV C 449, 1.12.2016., 27. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 314, 7.12.1994., 1. lpp.

      (5)  OV L 328, 7.12.2013., 42. lpp.